बॉक्स ऑफिस पर धमाल मचावत सितारन से आगा निकललें खेसारी – Anjoria\nJuly 13, 2013 Editor फिल्म, मनोरंजन 0\nभोजपुरी सिनेमा के आलोचकन के नींद हराम हो गइल बा काहे कि एगो भोजपुरिया ‘सपूत’ बॉक्स ऑफिस के हिसाबे किताब बदल दिहलसि. ई सपूत खेसारीलाल यादव हउवें जे ना सिरिफ भोजपुरी सिनेमा के गिरती साख बचा लिहले. ओकरा के एगो तेजीओ थमा दिहले. ‘सपूत’ फिलिम सफलता के नया कीर्तिमान बना दिहलसि आ एह साल 2013 के पहिला छमाही के सबले बड़का ओपनिंगवाली फिलिम बन गइल बा. एहसे संजोग से सितारा बन गइल कहाए वाला खेसारी लाल के आजु क्राउड पुलर आ स्टार एक्टर कहल जाए लागल बा. खेसारी के अगिला फिलिम ‘तेरी कसम’ अपना रिलीज का पहिलही सभतर चरचा में आ गइल बा. पिछला दिने प्रेमांशु सिन्हा के निर्देशन में बनत फिलिम ‘जिगर’ का सेट पर, संक्रमण स्टूडियो में, खेसारीलाल यादव से भेंट भइल आ ओही बातचीत के कुछ हिस्सा एहिजा पेश बा :\nकहत बा लोग कि भोजपुरी सिनेमा के बहुते खराब समय चलत बा. राउर राय का बा?\nजिनकल फिलिम पिटा जाले उनका ल त दौर खराबे होला बाकिर ई फिल्मोद्योग के पैमाना ना होखे. ‘सपूत’ त साल 2013 के सबले बड़ ओपनिंग लिहलसि त फेर कइसे कहल जाव कि दौर खराब बा. फिलिम बढ़िया बने आ ओहमें मनोरंजन के मसाला होखो त ज़रूरे चली.\nराउर त पहिलके फिलिम धमाल मचा दिहले रहल आ आजु ले ऊ दौर जारी बा. एकर श्रेय केकर?\n‘साजन चले ससुराल’ हमार पहिला फिलिम रहे आ बड़हन हिट भइल बाकिर तबहियो हम सिरिफ फिलिमवालन ला नया रहली. अभय सिन्हा जब हमरा के ‘साजन चले ससुराल’ ला साईन कइलन ओह समय ले हम ऑडियो आ म्यूजिक वीडियो के शाहनशाह बन चुकल रहीं. एहसे ‘साजन चले ससुराल’ के सफलता के एक श्रेय हमरा परिश्रम आ लगनो के जाला.\nलोकगायकन के हीरो बनावे के परम्परा भोजपुरी सिनेमा में कायम बा. रउरा ओकरे अगिला कड़ी हईं. गायक ना रहतीं त फिलिमन में अइतीं?\nअइसन ना रहे कि फिलिमे में आवे ला हम गावल शुरू कइले रहीं. हम त तब से गावत रहीं जव बचपन में भईंस चरावे जाइल करीं. फेर गाँवे गाँव गावे लगनी. सिलसिला बढ़ल त शहरो-शहर. बाद में ऑडियो सीडी-एमपी थ्री में हमार गीत आवल शुरु भइल आ हम लोकप्रिय हो गइनी. जे हमरा के ना जाने उहे कही कि हम संयोग से एक्टर बन गइनी. हमरा भीटर एगो समर्पित कलाकार मन रहे जवन बी.एस.एफ. (सीमा सुरक्षा बल) के नौकरी छवे महीना में छोड़वा दिहलसि.\nअगर एतना लगाव रहे गावे-बजावे के त फेर सीमा सुरक्षा बल में गइबे काहे कइनी?\nहम सारण (छपरा) जिला के एकमा प्रखंड के रसूलपुर चट्टी का बगल के धानाडीह गाँव के हईं. गाँव में तीन सौ घर यादव बाड़े बाकिर शायदे केहू फौज भा कवनो दोसरा बड़हन विभाग में नौकरी करत होखी. हम आ हमरा दोस्त के ताव आइल कि गांव के नाम रोशन कइल जाव, कुछ कमाल देखावल जाव. हमनी दुनु के पर्सनालिटी सॉलिड रहल से हम बी.एस.एफ में चुना गइनी आ ऊ आर्मी में. हम त वापिस भाग अइनी अपना गावे-बजावे का दुनिया में बाकि ऊ अबहींओ आर्मी में बा.\nअइला का बाद कतना अलबम कइनी आ कवनो रिकार्ड तोड़ हिट रहल कि ना?\nपचास से ऊपर म्यूजिक वीडियो हमार आ चुकल बा आ लगभग सब हिट भइली सँ. एगो गाना त अइसन हिट रहल कि ओकरा के बारह लाख लोग अपना रिंग टोन खातिर डाउनलोड कइल. गीत के मुखड़ा रहल – ‘पियवा रहेला हमार सऊदी ए भउजी…..’\nफिलिम में अइला पर अभिनय के बारीकि कइसे सिखनी? डांस-फाईट?\nपचास गो म्यूजिक वीडियो करत-करत केहूओ लाईट-कैमरा-एक्शन के माहिर त होइए जाला. चार दिन डांस सिखनी आ दिलीप यादव से तनिका स्टंट. बस हो गइल तइयारी. म्यूजिक वीडियो में त डांस करही के होखेला से नया लउकत खेसारी अंदर से पूरा तइयारी में रहल.\nआवते स्टार बन गइनी आ फिलिम लगातार हिट होत गइली सँ. अब राउर का ज़िम्मेदारी बन ता? लगातार फिलिम साईन करत जाए के आ कि ….?\nई त हमार खुशकिस्मती बा कि हमार आठ के आठो फिलिम सफल भइली स. ‘सपूत’ त नया रिकार्डे बना दिहलसि. अब हम पहिले से अधिका चौकस बानी. कहानी पर ध्यान देत रहीलें कि कहीं कवनो गलत फिलिम मत कर लीं.\nस्टारन के नाजोनखरा से निर्माता-निर्देशक परेशान रहेलें. राउर व्यवहार कइसन होला?\nहम निर्देशक के कलाकार हईं. रउरा जइसन चाहीं करवा लीं. कादोओ पाँकी में लेटे के तइयार रहीलें बशर्ते पटकथा मांगत होखे.\nअपना फिलिमन के ब्यौरा दीं?\nजवन रिलीज हो चुकल बाड़ी सँ ओहमें ‘साजन चले ससुराल’, ‘जान तेरे नाम’, ‘देवरा पे मनवा डोले’, ‘दिल ले गईल ओढ़निया वाली’, ‘नागिन’, ‘लहू के दो रंग’, ‘लाल दुपट्टा मलमल का’ अउर‘सपूत’ शामिल बा. आजु आप ‘जिगर’ के सेट पर आइले बानी अउरी आवेवाली फिलिमन में ‘दूध का कर्ज’, ‘प्यार झुकता नहीं’ आ ‘संसार’ बा.\nआज के सीन का ह?\nहम पुलिस हिरासत में बानी आ शुभि शर्मा हमरा से भेंट करे आइल बाड़ी. दोसरका सीन में हम शुभि के लेके अस्पताल जात बानी जहाँ दोसरा ओर से खलनायक राज प्रेमी ओ आवत बाड़े. ‘जिगर’ के निर्देशक हउवें प्रेमांशु सिन्हा.\n‘सपूत’ के चरचा त रिलीज क बाद भइल बाकिर ‘तेरी कसम’ त प्रदर्शन के पहिलही से सुर्खियन में बा. आखिर का बा एह फिलिम में?\n‘तेरी कसम’ एगो थ्रिलर लव स्टोरी ह जवना के अनिल सिनकर एकदम नया अंदाज़ में बनवले बाड़न. फिलिम में ताजगी बा आ सिनकर जी के निर्देशन त कमाल के बा. हो सकेला कि ई फिलिम सपूतो से आगा निकल जाव.


‘‘गंगा जमुना सरस्वती’’ के फर्स्ट लुक जारी भइल – Anjoria\nढेर दिन से जवना फिलिम के भोजपुरिया दर्शक बेसब्री से इंतजार करत बाड़ें ओह फिल्म ‘‘गंगा जमुना सरस्वती’’ के फर्स्ट लुक जारी कर दिहल गइल बा. एह फिलिम में पहिला बेर मनोज तिवारी, रवि किशन, निरहुआ तीनो स्टार आ पाखी हेगडे, रानी चटर्जी आ रिंकू घोष काम कइले बा लोग. मशहूर निर्माता आलोक कुमार के एह फिल्म में भोजपुरी के तीनो स्टार पहिला बेर एक साथे काम कइले बाड़ें.\nहैरी फर्नांडिज का निर्देशन में बनल एह फिलिम के १५ अगस्त का दिने रिलीज कइल जाई. एह फिलिम के लेके भोजपुरी सिनेमा जगत बहुते उमेद लगा के बइठल बा.\n‘‘गंगा जमुना सरस्वती’’ से पाखी, रानी आ रिंकू धमाल मचा के राख दीहें\nसिनेमा भोजपुरी के तीन गो बड़की अभिनेत्री, पाखी हेगड़े, रानी चटर्जी आ रिंकू घोष, पहिला बेर एक संगे नजर आवे वाली बाड़ी. एह फिलिम ‘‘गंगा जमुना सरस्वती’’ से तीनो धमाल मचावे के तइयार बाड़ी आ अपना मदमस्त अदा से ई लोग दर्शकन के दिवाना बना के राख दी.\nएह फिल्म में मनोज तिवारी संगे रिंकू घोष के, रविकिशन संगे रानी चटर्जी के आ निरहुआ संगे पाखी हेगडे के जोड़ी बनावल गइल बा. रविकिशन एह फिलिम में ‘‘तोहर लहंगा उठा देब रिमोट से’’ गाना पर ठूमका लगावत लउकीहें.\nइंस्पेक्टर का किरदार में निरहुआ\nपवन सिंह ‘डकैत’ 27 जुलाई से बिहार के सिनेमाघरन में डकैती डलीहें\nOne thought on “‘‘गंगा जमुना सरस्वती’’ के फर्स्ट लुक जारी भइल”\nBRIJESH K RAM says:\ni want to becomeaartist of bhojpuri film i amagood writer so i want to sameone give me one chance i can ivest some money in the flim thankyou\nmy mob-08826186958 call me


यूपी के हर जिला में कोरोना जाँच करे वाला ट्रू एनएएटी मशीन के आजु मुख्यमंत्री योगी आदित्यनाथ जी कइनी. अब हर जिला अस्पताल में आपात इलाज ला आवेवाला मरीजन के कोरोना स्क्रीनिंग एक घंटा में कइल जा सकी.\nअबहीं यूपी में 4642 कोरोना मरीज मौजूद बाड़ें. 7609 कोरोना मरीज ठीक हो गइल बाड़ें. रोजाना 15 हजार कोरोना जाँच हो रहल बा. आ अबले4लाख 15 हजार लोग के जाँच कइल गइल बा.\nझारखन्ड के पश्चिम सिंहभूम जिला के मेरालगड़ा आ कुएदा जंगलन में सड़क पर बिछावल बारुदी जाल के बरबाद क गिहलें सुरक्षाबल आ नक्सलियन के चाल बेकार क दिहलें. आजि भार में पलामू के मनातू थाना इलाका में उग्रवादियन के पुलिस से मुठभेड़ का बाद ओहनी के बहुते असलहा बरामद भइल बा.\nकच्चा तेल के दाम कम रहला का बावजूद तेल कम्पनी देश में पेट्रोल डीजल के दाम बढ़ावल शुरू कर देले बाड़ी सँ। एही बीच 18 जून के पेट्रोल डीजल ट्रांसपोर्टर हड़ताल कर के एलान कइले बाड़े।\nकोरोना के पसार कई दिन 10000 रोजाना के सिवान पर लटकल आजु 10000 पर कइये लिहलसि। बाकिर आंकड़ा बतावत बा कि एकर पसरे के गति मद्धिम पड़े लागल बा।\nआज शेयर बाजार में अनेसा के आशंका का उलट जोरदार तेजी देखे के मिलल। सबेरे 1200 अंक ढिमला के खुलल सेंसेक्स 234 अंक चढ़ि के बन्द भइल। निफ्टीओ में इहे हाल रहल आ उहो काल्हु का तुलना में 71 अंक चढ़ि के बन्द भइल।\nकुछ कुछ देर बाद खबर जोड़त रहब जा। रउरो आवत रहीं।\nभोजपुरी इलाका के हर गाँव पंचायत में टटका खबर के प्रचारकन के जरुरत बा. कॉलेज में पढ़ेवाला आ व्हाट्स अप पर देवनागरी में भोजपुरी लिखेवाला विद्यार्थी एह काम में लागि के आपन पाकिट खर्च निकाल पइहें. बाद में सफल प्रचारकन के बहाली में प्राथमिकता दीहल जाई.


Bangla Actor Bapi Da have Ghost fobia read and Know about this story in bhojpuri Bhojpuri: फिल्म कलाकार बापी दा के भूत फोबिया, जानीं का बा पूरा मामला – News18 हिंदी\nBhojpuri: फिल्म कलाकार बापी दा के भूत फोबिया, जानीं का बा पूरा मामला\nभुतहा फिलिम “कंकाल” में बापी दा एगो छोट भूमिका में रहले. फिल्म त बनि के रिलीज हो गइल. बाकिर एगो अद्भुत घटना घटल. बापी दा के भूत- प्रेत के सपना आवे लागल. उनुकर घर के पीछे एगो फुलवारी रहे. जब हवा चले त सांय- सांय के आवाज आवे. बापी दा के लागे कि कौनो भूत उनुका घर में आ गइल बा.\nबांग्ला सिनेमा के इतिहास में पहिली हॉरर फिल्म “कंकाल” के मानल जाला. ओही में काम करे वाला एगो कलाकार के मन के ऊपर भूत के डर कइसे समाइल रहे, ईहे रोचक किस्सा रउवां सब के सुनावे जा रहल बानी. एह कलाकार के परनाती (Great Grand Child) हमरा के ई घटना सुनवले. हम उनुका से पुछनीं कि एह घटना के बारे में हम कहीं लिखि सकेनीं? त ऊ कहले कि लिखि सकेनी बाकिर हमरा परदादा के नांव बदल देब. त एही से परदादा के नांव एइजा बापी दा बा.\nअब आईं घटना पर. सन 1950 में फिल्म डायरेक्टर नरेश मित्र एगो बांग्ला भाषा में फिल्म बनवले “कंकाल”. ई फिल्म बहुत लोकप्रिय भइल रहे. एह फिल्म के कहानी रहे कि एगो बहुत सुंदर लड़की रहे- तरला. तरला के एगो धनी आदमी रतन संगे बियाह भइल. बियाह त हो गइल बाकिर तरला अपना पुराना प्रेमी अभय के भुला ना सकली. अभय के याद में ऊ दिन- रात तड़पत रहसु. अभय तरला के कमजोरी जानत रहले. जानत रहले कि तरला उनुका पर फिदा बाड़ी. दोसरा के पत्नी के रूप में ऊ तरला के देखि के ईर्ष्या में जरत रहले. एक दिन शराब का नशा में अभय, तरला के अपना फार्म हाउस पर बोलवले आ तरला के हत्या क दिहले. एइजे कहानी एगो रोचक मोड़ पर आ गइल. अब तरला भूत बनि गइली. भूत के रूप में अपना परिचित लोगन से तरला बदला लेबे शुरु कइली. दर्शक एह फिल्म के खूब पसंद कइले सन. एह फिल्म में बापी दा एगो छोट भूमिका में रहले. फिल्म त बनि के रिलीज हो गइल. बाकिर एगो अद्भुत घटना घटल. बापी दा के भूत- प्रेत के सपना आवे लागल. उनुकर घर के पीछे एगो फुलवारी रहे. जब हवा चले त सांय- सांय के आवाज आवे. बापी दा के लागे कि कौनो भूत उनुका घर में आ गइल बा. आपन सामान खुदे कहीं राखि के भुला जासु. आ जब सामान मिले त कहसु कि हम त ई सामान आलमारी में रखले रहनीं हं. ई फलाना जगह कइसे चलि गइल? घर के लोग परेशान रहे. बापी दा के पत्नी ढेर परेशान रहली.\nएक बार कौनो कउवा भा कौनो चिरई घर के पीछे वाला फुलवारी में कौनो छोट जानवर, शायद बकरी वगैरह के पैर के हड्डी गिरा देले रहे. बापी दा के ओह दिन से मन में बइठि गइल कि हो ना हो, उनुका घर में भूत रहे लागल बा. खैर घर के लोग कतनो कहे, बापी दा के डर बढ़ते जाउ. एही बीच में घर में एगो घटना घटि गइल. बापी दा के एगो बहिन उनुका घरे 10 दिन रहे खातिर अइली. दुइए दिन का बाद ऊ बेमार परि गइली. बोखार चढ़ल त उतरे के नांव ना ले. बापी दा के लागल कि ईहो भूते के खेला बा. भला होखे डाक्टर के कि ऊ बतवलसि कि बापी दा के बहिन के टाइफाइड भइल बा. अब बापी दा के सपना आवे लागल कि एगो भूत आवता आ कहता कि चल हमरा संगे. हम तोहरा के नीमन जगह पर ले जाइब. तोहरा के सिद्धि मिल जाई. एह सपना का बाद बापी दा के नींद गायब हो गइल. उनुका डर का मारे नींदे ना आवे. अब घर के लोग परेशान. हर आदमी के सूतल जरूरी बा. ना सुतला से त आदमी बेमार परि जाई. सुतला से नया ऊर्जा मिलेला. शरीर आ दिमाग के बहुते आराम मिलेला. बाकिर बापी दा त सुतबे ना करसु. कई रात बीति गइल बापी दा सुतबे ना कइले. तले एगो साधु का बारे में पता चलल. ओह साधु का बारे में प्रसिद्ध रहे कि ऊ हनुमान जी के परम भक्त ह. ऊ हनुमान जी के सिद्ध क लेले बा. बापी दा के घर के लोग ओह साधु का लगे गइल. साधु कहले कि पूरा मामला डिटेल में बताईं सभे.\nसिनेमा- “कंकाल” के शूटिंग से लेके बापी दा के सपना तक के कुल कहानी साधु के सुनावल गइल. साधु कहले कि रउरा घर में कौनो भूत- प्रेत नइखे. बापी दा के मन में भूत बा. घर के भूत त भगावलो जा सकेला, मन के भूत भगावे में मेहनत लागी. मन बड़ा बलवान होला. जौन चीज मन में बइठि जाला ओकरा के निकाले खातिर बहुते बलवान इच्छा शक्ति के जरूरत परेला. बाकिर हम उनुका मन से भूत निकालि देब. बाकिर एगो शर्त बा. हम एगो हनुमान मंदिर बनावतानी ओकरा निर्माण में जौन शक्ति होखे दान क देब सभे. घर के लोग दान खातिर तेयार हो गइल. साधु बापी दा के घरे अइले. कहले कि घर के हवन वेदी पर लकड़ी राखीं सभे. ओमें हम मंत्र से आग पैदा क देब. सामने बापी दा के बइठा दीं सभे. हवन वेदी अस्थायी रहे. एगो तांबा के चौकोर हवन वेदी पूजा का बेर रखा जाउ. ओही वेदी के राखि के लकड़ी जोराइल. बापी दा हवन वेदी के एक ओर आ साधु बाबा दोसरा ओर बइठले. साधु बाबा दिव्य मंत्रोच्चार करे लगले. पांच मिनट बीति गइल. लकड़ी में आग ना जरल. घर के लोग बेचैन होखे लागल. बाकिर साधु बाबा मंत्रोच्चार करत चलि गइले. सात मिनट बीतत- बीतत लकड़ी में अपने आप आग जरि गइल. छोटे- छोटे लपट निकले लगली सन. बापी दा चिहुंकि गइले. साधु बाबा जोर से कहले कि आग जरते एह घर से भूत हमेशा खातिर भागि गइल. अब एह घर में हनुमान जी के वास हो गइल. एह घर के केहू ना केहू रोज हनुमान चालीसा के पाठ करी. आ बापी दा के सपना में अब भूत ना आई. ई पूरा प्रक्रिया एक घंटा में संपन्न हो गइल.\nबापी दा के घर के लोग साधु बाबा से निहोरा कइल कि काल्हुओ आईं. साधु बाबा तेयार हो गइले. त सचहूं चमत्कार भइल. रात खान ढेर दिन बाद बापी दा के गहिर नींद आइल आ सपना में भूत का बदला महाबीर जी के दर्शन भइल. बापी दा के नाती ई कहानी सुना के कहले कि हमनी के त बंगाली घर में काली जी के पूजा होला. हनुमान जी के त पूजा होत ना रहे. बाकिर तबे से हमरो घर में हनुमान जी के पूजा होला आ हनुमान चालीसा के पाठ होला. अगिला दिने साधु बाबा अइले आ घर के लोगन से कहले कि देखीं सभे, मन जौना चीज पर केंद्रित हो जाई ऊहे चीज बाहर संसारो में देखाई दी. मन अगर घटिहाई में फंसि जाई त हर स्त्री के चरित्र पर संदेह होखे लागी. बाकिर मन अगर पवित्र बा, त हर स्त्री सामान्य आ केहू के मां- बहिन नियर लागी. ठीक ओही तरे मन अगर भूत पर केंद्रित हो जाई त चारो तरफ भूते के कारस्तानी नजर आई. एही से हमनी के पुरनिया कहले बा लोग- मन के हारे हार है, मन के जीते जीत. त जब केहू के मन में कौनो बात के लेके डर पैदा हो जाउ, शंका पैदा हो जाउ त भगवान के शरण में जाईं. आ जब भगवान के शरण में जाईं त पूरा- पूरा उनकर शरणागत होईं. ई ना कि आधा- अधूरा शरणागत बानी आ डेरातो बानी. भगवान पर पूर्ण विश्वास करीं आ निडर रहीं. आजु ई कहानी एसे प्रासंगिक बा कि कोरोना के भयानक लहर चलि रहल बा. आ चारो तरफ भय के वातावरण लउकता. त सावधानी त कुल बरतहीं के बा, भगवान के शरण में भी गइल जरूरी बा. एह घटना का बाद बापी दा एकदम बदलि गइले. अब ऊ हमेशा हनुमान जी के फोटो वाला माला पहिरसु आ निडर रहसु. कहसु कि अब त हम अकेले रातियो खान श्मशान घाट पर चलि जाइब. मन के हारे हार है, मन के जीते जीत. (लेखक विनय बिहारी सिंह वरिष्ठ स्तंभकार हैं. यह उनके निजी विचार हैं.)undefined\nFIRST PUBLISHED : April 27, 2021, 20:03 IST


मलेशिया में शूटिंग कर के वापिस अइले सुदीप आ दिव्या – Anjoria\nभोजपुरी फिलिम “पारो पानवाली” के शूटिंग मलेशिया के मनोरम लोकेशनन पर करा के सुदीप पांडे आ दिव्या द्विवेदी लवट आइल लोग. भोजपुरिओ फिलिमन के शूटिंग अब बालीवुड फिलिमन जइसन होखे लागल बा. निर्माता रंजू सिन्हा के एह फिलिम पर भरपूर खरचा होखत बा. निर्देशन करत बाड़े राज वर्मा.\nसुदीप पांडे बतवलन कि एह शूटिंग में हेलीकाप्टर आ बोट के जम के इस्तेमाल भइल आ एकदम हिन्दी फिलिमन लेखा एकर शूटिंग करावल गइल बा. तय बा कि देखनिहारन के एह फिलिम से भरपूर आनन्द मिली.


निरहुआ के हिट पर हिट – Anjoria\nनिरहुआ के हिट पर हिट\nभोजपुरी सिनेमा के जुबिली स्टार निरहुआ के जादू हमेशा दर्शकन का माथे चढ़ के बोलेला. पिछला पाँच साल से नं. 1 नायक बनल निरहुआ एहू साल हिट पर हिट फिल्म दिहले बाड़न. एह साल के शुरुआत में ‘आखिरी रास्ता’, होली पर रिलीज ‘‘दिलजले’’, ओकरा बाद ‘‘दुश्मनी’’ आ ‘‘औलाद’’ सगरी फिलिम सुपर हिट रहली सँ. भोजपुरी के अबही तक के सर्वश्रेष्ठ पारिवारिक फिल्म ‘औलाद’ बिहार यु. पी. के कई सिनेमाघरन में 50 दिवस पूरा कइलसि.\nअब दुर्गा पूजा पर आइल ‘निरहुआ मेल’ बिहार आ यु. पी के लगभग 50 से बेसी सिनेमाघरन में कमाल के सफलता पवले बा. हर थियेटर में ‘‘हाउसफुल’’ कलेक्शन आवत बा आ टिकट ब्लैक में बिकात बा, बिहार के आरा, बक्सर, गया, छपरा, मोतिहारी, सीतामढ़ी, डेहरी में गजब के कलेक्शन मिलल बा.\nनिरहुआ के एह साल लगातार पाँच गो हिट फिलिम बतावत बाड़ी सँ कि बॉक्स ऑफिस पर ‘हिट पे हिट’ देबही वाला के नाम ह निरहुआ !


टटका खबर, शनिचर, ३१ जुलाई – Anjoria\nJul 31, 2010 टटका खबर, भोजपुरी समाचार\nलालू के राजद के राष्टीय दल के मान्यता रद्द हो गइल\nहाल का चुनावन में मिलल वोट का आधार पर चुनाव आयोग कई गो राजनीतिक दलन के मान्यता में फेर बदल कइले बा. हमनी खातिर सबले खास बा कि लालू प्रसाद के राजद अब राष्ट्रीय स्तर के दल ना रह के राज्य स्तर के दल हो गइल बा. लालू भाई एह से चिन्तित नइखन काहे कि ना त उनकर चुनाव चिह्न लालटेन छिनाये जा रहल बा ना दिल्ली में मिलल जमीन जवन राष्ट्रीय दल होखला का नाते राजद के मिलल रहुवे. सपो के झटका लागल बा आ अब ओकरा के मध्यप्रदेश आ उत्तराखंड में मिलल राज्य स्तर के मान्यता खतम कर दिहल गइल बा.\nमान्यता त बारह गो राशियनो के खतरा में पड़ गइल बा\nकहल जा रहल बा कि बाबिलिनियन सभ्यता का दौरान बनावल गइल जोडियक अब तर्क संगत नइखे रहि गइल काहे कि बारह गो राशियन का बीच में एगो तेरहवां राशि घुस आइल बा साँप ढोवत ओफिकस. एकरा के सर्पेंटरियसो कहल जाला. अब पुरा दुनिया में राशिफल बतावे वाला लोग के गणना गलत हो गइल बा बाकिर ऊ लोग थेथरियोलोजी का आधार पर अपना बात पर अड़ल बा. एहसे समुझदारन के त कवनो अन्तर नइखे पड़े वाला बाकिर राशिफल चाव से पढ़े वाला लोग के शायद अब भान हो जाई कि काहे कबो कबो ओह लोग के राशिफल गलत लागेला. ओइसे आधुनिक विज्ञान नाहियो त ८८ गो राशियन के मान चुकल बा.\nचुनावफल त टीआरएस के जीता दिहले बा\nआंध्र प्रदेश में भइल उपचुनावन में तेलंगाना राष्ट्र समिति के जोरदार जीत मिलल बा आ ओकर एगारहो उम्मीदवार जीत गइल बाड़न. पिछला चुनाव में टीआरएस के एहमें से दसे गो सीट मिलल रहे बाकिर अबकी ऊ तेलुगू देशम पार्टी के हरा के एगारहवाँ सीट जीत लिहलसि. एगो अउरी सीट पर चुनाव करावल गइल रहे जहाँ टीआरएस आपन उम्मीदवार ना दिहले रहुवे आ ओह निजामाबाद सीट से भाजपा के उम्मीदवार कांग्रेस के प्रदेश अध्यक्ष के हरा दिहले बा. एहू से कास बाति इ रहल कि पिछला चुनाव में कम अन्तर से जीते वाला टीआरएस अबकी साठ से पंचानबे हजार का अन्तर से जीतल बा. अब तेलंगाना राज्य के माँग अउरी मजबूती से उठी.\nभ्रष्टाचार का दलदल में गरदन तक डूबल बा राष्ट्रमंडल खेल के आयोजन\nमणि शंकर अय्यर के बाति कुछ लोग के जहर लेखा लागल रहुवे बाकि अब ओहू लोग के मुँह बन्द हो गइल बा जब एह खेल का आयोजन में बड़हन भ्रष्ट्राचार के खबर सामने आइल शुरु हो गइल बा. आयोजन समिति आपन दामन पाकसाफ बतावे का कोशिश में कहले बा कि निर्माण कार्य से ओकरा कुछुवो लेना देना ना रहे. ऊ त तइयार हो चुकल स्टेडियम के संचालने भर के जिम्मेदार बा. ओने एह कमाई के अनदेखी करत दिल्ली के मुख्यमंत्री कहले बाड़ी कि दिल्ली के व्यापारियन के एह मौका पर मलाई काटे खातिर पूरा तरह से तइयार रहे के चाहीं. अइसनका मौका बार बार ना आवे. जय हो!\nक्रिकेट कंट्रोल बोर्ड राष्ट्रमंडल खेल खातिर चन्दा देबे से इन्कार कइलसि\nबीसीसीआई कह दिहले बिया कि ऊ राष्ट्रमंडल खेल खातिर सौ करोड़ के चन्दा ना दीहि. अतने ना आल इण्डिया फुटवाल फेडरेशन के वादा कइला का बादो साढ़े बारह करोड़ के बकाया सहायता देबे से बोर्ड इन्कार कर दिहले बिया. फुटबाल फेडरेशन के पचीस करोड़ देबे के वादा बोर्ड कइले रहुवे जवना में से आधा दिहल जा चुकल बा. गनीमत अतने बा कि बोर्ड ऊ दिहलका रुपिया वापिस नइखे मँगले.\nसब बर्दाश्त कइल जा सकेला बाकिर न्यायालय के अपमान ना\nपिछला आठ साल से देश भर के सेकुलर जमात आ कांग्रेस सरकार नरेन्द्र मोदी आ गुजरात के बदनाम करे में लागल बा. इहाँ तक कि एगो मुसलमान तथाकथित आतंकवादी के मुठभेड़ में मरइला का बाद सगरी ताकत ओह मामिला में नरेन्द्र मोदी के फँसावे खातिर बेचैन बाड़ी स. बुझाता जे देश में आज ले कवनो दोसर मौत पुलिस का मुठभेड़ में नइखे भइल. सीबीआई अपना झोंक में अतना बेचैन बिया कि चाहत बिया कि मामिला गुजरात का बाहर कवनो कोर्ट में चलावल जाय. एही पर नरेन्द्र मोदी दहड़ले बाड़न कि गुजरात के न्यायालय के अपमान बर्दाश्त ना कइल जा सके. आ ऊ गुजरात के मान सम्मान खातिर कवनो हद के लड़ाई लड़ सकेले.\nबिहार के विश्वविद्यालय शिक्षकन के यूजीसी वेतनमान मिली\nबिहार सरकार जनवरी २००६ से विश्वविद्यालयन के शिक्षकन के यूजीसी वेतनमान देबे के एलान कर दिहले बिया.. बकाया भुगतान पाँच किस्त में दिहल जाई. एह बढ़ल खरचा के अस्सी फीसदी केन्द्र सरकार दीहि आ बाकी बीस फीसदी बिहार सरकार का कपारे रही. बाकिर अप्रैल २०१० का बाद के वेतनमान पूरा के पूरा बिहारे सरकार के देबे के पड़ी. लेक्चरार लोग अब असिस्टेन्ट प्रोफेसर आ रीडर लोग एसोसिएट प्रोफेसर कहल जइहें. बाकिर रिटायरमेंट के उमिर पुरनके रही. केन्द्र सरकार एकरा के पैंसठ साल करे के कहले बिया.\nबिहार भाजपा के चुनाव समिति में बिहारी बाबू के नाम नइखे\nअकसरहां बात बेबात पर शाटगन फायर मारे वाला बिहारी बाबू के नाम भाजपा का चुनाव समिति में नइखे. बिहारी बाबू के एह बाति पर कवनो बयान अबले नइखे आइल. एह समिति में डा॰सीपी ठाकुर, सुशील मोदी, नन्द किशोर यादव, अश्विनी चौबे, रविशंकर प्रसाद, किरण घई, हरेन्द्र पाण्डेय, शाहनवाज हुसेन, राजीव प्रताप रुडी राजेन्द्र गुप्ता, जनार्दन प्रसाद सिगरीवाल समेत बीस आदमी के नाम बा.\nग्रामीण स्वास्थ्य सेवा में यूपी सबले नीचे\nनेशनल रूरल हेल्थ मिशन अपना सर्वे का बाद ग्रामीण स्वास्थ्य सेवा का मामिला में यूपी के सबसे निचला पायदान पर रखले बा. राजस्थान, छतीसगढ़, गुजरात, जम्मू काश्मीर एह मामिला में सबले निमन मानल गइल बा. यूपी खातिर संतोष के बाति इहे बा कि महाराष्ट्र, बिहार, आ झारखण्ड के हालात ओकरे अइसन खराब बा.\nभारत के महिला टेनिस खिलाड़ी सायना नेहवाल के राजीव गाँधी खेल रत्न के सम्मान से नवाजल गइल बा. सानिया नेहवाल अबही दूनिया के नंबर दू महिला खिलाड़ी के रैंक मिलल बा.\nश्रीलंका का साथे दुसरका टेस्ट मैच में डबल सेंचुरी लगवला का बाद सचिन तेंदुलकर कहले बाड़न कि अब उनका उमिर के बात उठावे वाला लोग के चुप हो जाये के चाहीं. खिलाड़ी के खेल से ओकरा उमिर के कवनो संबंध ना होला.


चलनी दूसे सूप के जवना में बहत्तर छेद – टटका खबर\nचलनी दूसे सूप के जवना में बहत्तर छेद\nयूपी के पूर्वमुख्य मंत्री मुलायम सिंह दावा कइले बाड़न कि यूपी में मिश्र जइसन आन्दोलन शुरु होखी जेहसे कि एहीजा के भ्रष्ट सरकार के हटावल जा सके. ऊ अपना पार्टी, जवना के सर्वे सर्वा या त ऊ खुद बाड़े भा उनकर बेटा भाई, के तीन दिन के राज्य सम्मेलन में भाषण देत ई बाति कहलन. कहलन कि एह आंदोलन में हिंसा ना होखी. ऊ मरीहें ना बाकिर मनबो ना करीहें. मुलायम जी के आपन जमाना भुला गइल बा शायद जब राज्य के जनता सपाइयन के गुण्डागर्दी से त्रस्त रहे आ मजबूरन ओकरा साइकिल छोड़ हाथी के सवारी करे के पड़ल. मुलायम के जनता जवन सिखवलसि ओकरा के ऊ सीखे के नइखन चाहत.


टटका खबर, सोमार, ३ मई – Anjoria\nमई 3, 2010 news in bhojpuri, टटका खबर\nकसाब के किस्मत के फैसला आजु\nमुंबई हमला के अकेला बाचल आतंकी हमलावर अजमल कसाब के मुकदमा में आजु फैसला आवे वाला बा. ओह हमला में मराइल लोग के परिजन माँग करत बाड़े कि कसाब के सार्वजनिक रुप से फाँसी लटका दिहल जाव. कोर्ट के फैसला जवन आवे कसाब के फाँसी ना हो पाई. काहे कि केन्द्र सरकार में अतना कूवत नइखे कि ऊ अपना वोट बैंक के नाराज कर के संसद पर हमला करे वाला अफजाल गुरु भा मुंबई पर हमला करे वाला अजमल कसाब के फाँसी पर लटका सको. ओकरा एह काम के बहुते सारे विपक्षिओ समर्थन देबेलें काहे कि ओकनियो के आम जनता से बेसी मतलब अपना वोट बैंक से रहेला जवन हाल का वित्त विधेयक पर वोटिंग में सामने आइल रहे.\nशारदानंद अंचल के निधन\nबलिया के प्रमुख सपा नेता पूर्व मंत्री शारदानन्द अंचल के काल्हु अचानक निधन हो गइल. सीना में दर्द के शिकायत का बाद उनका के इलाज खातिर मऊ ले जात में रास्ते में निधन हो गइल. उनकर पार्थिव शरीर ले के लोग वापिस उनका गाँवे पशुहारी लवटल जहाँ अंतिम दर्शन करे खातिर लोग के तांता लाग गइल. उनकर अंतिम संस्कार आजु सरयू का किनार करावल जाई. शारदानंद का मौत से जिला में सपा के एगो बरियार खंभा उखड़ गइल.\nबाप खातिर चलल गोली बेटी अपना पर ले लिहलस\nबनारस का लगे मदाव गाँव में अतवार का फजीरे दबंग चन्द्रमा सिंह के गुण्डा पन्नालाल यादव के गाँव के पोखरा से माटी निकाले से रोके खातिर भइल बहसा बहसी में गोली मार दिहलें जवना का सामने झट से पन्ना लाल के बेटी आ गइल आ बाप के बचा लिहलस. बेटी गुंजा के अस्पताल में भरती करावल गइल बा जहाँ ओकरर हालत स्थिर बतावल जात बा. ग्राम सभा के पोखरा के चन्द्रमा आपन मिल्कीयत बतावेलें.\nपटना विश्वविद्यालय के प्रोवीसी इस्तीफा दिहलें\nशनिचर का दिने अधिकारियन का साथे बइठका लेत प्रोवीसी एस आई एहसन पर कुछ छात्रनेता हमला बोल दिहलें. कानून व्यवस्था के एह खराब हालात से आहत प्रोवीसी इस्तीफा दे दिहले बाड़न. उनकर कहनाम बा कि कुछ अधिकारी हमेशा वीसी आ प्रोवीसी के गलत सलाह देत रहेलें जवना से सही निर्णय लिहल मुश्किल हो जाले. वीसी श्यामलाल उनका के मनावे के कोशिश में बाड़े बाकिर एऋसन जिदियाइल बाड़े.\nनाराज संघतिया बापिस लवटिहें\nनीतीश कुमार से नाराज चलत कुछ संघतिया हवा के रुख देख के वापिस लवटल चाहत बाड़े. जगदीश शर्मा काल्हु नीतीश से भेंट कइलन जवना का बाद बतावत जात बा कि उनकर निलम्बबन वापिस ले लिहल जाई. दोसरा तरफ पी के सिन्हा जइसन कुछ लोग किसान महापंचायत बोलावे में लागल बा जवन ९ मई के पटना में होखी. एह महापंचायत में नीतीश के हवा खराब करे के कोशिश कइल जाई.\nझारखण्ड में हेमन्त के चाल काम आ गइल बुझात बा\nसंसद जा के केन्द्र सरकार का पक्ष में दिहल शिबू सोरेन का वोट का बाद नाराज भाजपा झारखण्ड में समर्थन वापसी के घोषणा कर दिहलसि. बाद में शिबू के बेटा हेमन्त सोरेन कहलें कि शिबू से भुलक्कड़ सुभाव का चलते गलती हो गइल रहे. अगर भाजपा चाहे त आपन सरकार बना ले झामुमो समर्थन देबे के तइयार बा. सरकार बनावे के संभावना देख भाजपा में जवन मूड़ीकुचउवल शुरू भइल बा ओकरा बाद शिबू के कुर्सी सुरक्षित लउके लागल बा.\nदोस्त का बीबी से बलात्कार करे के आरोपी मंत्री के इस्तीफा\nकर्नाटक के खाद्य आ नागरिक आपूर्ति मंत्री हरतल हलप्पा आखिरकार इस्तीफा दे दिहलन. मंत्री पर उनका दोस्त के बीबी बलात्कार करे के आरोप लगवले बाड़ी. कहले बाड़ी कि मंत्री ओकरा घरे खाना खाये आइल रहलें. अचके आपन तबियत खराब होखे के बहाना बनवलन आ दवाई लेबे खातिर दोस्त के इंसपेक्शन बंगला भेज दिहलन. एने घर में अकेला रह गइल दोस्त के बीबी से बलात्कार कर बइठलन. जब दोस्त आइल त गिड़गिड़ात माफी माँगे लगलन. फेर जब घर से सुरक्षित निकल गइलन त धमकावल शुरु कर दिहलें. वइसे मंत्री एह सब बात के एडयन्त्र बतावत बाड़े. घटना पिछला साल नवम्बर के ह जवना के कवनो शिकायत दर्ज ना करावल गइल रहे आ अब जवना में कवनो चिकित्सकीय परीक्षण भा सुबूत ना जुटावल जा सके.\nकोलकाता महानगरपालिका चुनाव में ममता कांग्रेस से नाता तूड़ली\nकेन्द्र में कांग्रेस के समर्थन करे वाली रेलमंत्री ममता बनत्जी कोलकाता में अपना के सुप्रीमो से कम ना बुझस. कोलकाता महानगरपालिका में कांग्रेस के २५ गो सीट दिहले रहुवी जवन ओकरा मंजूर ना रहे आ ऊ ८८ सीट पर आपन उम्मीदवार घोषित कर दिहलस. ममता नाराज हो के काल्हु कुल्हि १४१ सीट पर आपन उम्मीदवार घोषित कर दिहली. कहली कि लोकल कांग्रेसी वामपंथी दल के दलाल हउवें.\nनेपाल में हड़ताल से जनजीवन रुक गइल\nमाओवादियन के सरकार बचावे में असफल रहला का बाद बनल आ चलत नेपाल सरकार के हटावे के माँग ले के माओवादी नेपाल में अनिश्चित हड़ताल के एलान कइले बाड़े जवना का बाद ओहिजा के जन जीवन रुक गइल बा. सुरक्षा का लिहाज से भारत नेपाल से सटल आपन सीमा के सील कर दिहले बा. मेन बार्डर पर आवे जाये वाला लोगन के गहन तलाशी लिहल जा रहल बा. नेपाल जाये वाली गाड़ियन के कतार सीमा पर लाग गइल बा.\nखेलसंघन से महाप्रभुअन के छुट्टी हो जाई\nदेश का आधा से बेसी खेल संघ पर कुछ नेता भा प्रशासनिक अधिकारी बरिसन से केंचुली मरले बइठल बाड़े जवना से खेल के नुकसान हो रहल बा. कुछेक पदाधिकारी ३४ साल से अध्यक्ष बनल बइठल बाड़े. अब खेलमंत्रालय नया दिशा निर्देश जारी कर दिहले बा जवना का बाद कवनो आदमी अध्यक्ष पद पर लगातार भा टुकड़ा में बारह बरिस से बेसी ना रह सके, सचिव आ कोषाध्यक्ष पद पर रहे वाला लोग चार साल का अन्तराले का बाद दुबारा खड़ा हो पइहें. एह नियम से जगदीश टायटलर, विजय कुमार मल्होत्रा, कैप्टन सतीश शर्मा, सुरेश कलमाडी, सुखदेव सिंह ढीँढसा, आ केपीएस गिल के छुट्टि हो जाये के चाहीं. बाकिर? का होखी देखल जाव. वइसे काल्हु का बीसबीसा क्रिकेट वर्ल्डकप में भारत दक्षिण अफ्रीका के हरा दिहलस जबकि पाकिस्तान आस्ट्रेलिया से हार गइल बा.


गोपालगंज मे बाढ़ का चलते लाखो लोग साँसत मे – टटका खबर\nगोपालगंज मे बाढ़ का चलते लाखो लोग साँसत मे\nगोपालगंज जिला मे गंटक नदी के बाढ़ से अनेके इलाकन के बाशिंदा साँसत मे पड़ल बाड़े बाल्मीकि बराज से फेरू पानी छोड़ला का चलते पानी के दबाव अउर बढ़ गइल बा. सिधवलिया इलाका मे रामचंद्रापुर छरकी टूटला का चलते बहुते गाँवन मे बाड़ के पानी तेजी से पसर गइल.\nबैकुंठपुर के प्यारेपुर आशा खैरा तटबंध में पानी रिसल शुरू हो गइल बा आ बंधा कबहियो टूट सकेला. दीपउ गाँव का लगे रिंग बाँध का उपर से पानी बहत बा. मांझा में दर्जनों गांव बाढ़ के पानी मे घेराइल बा. बरौली प्रखंड के सलेमपुर गांव का नियरो रिंग बांध से पानी रिसे लागल बा. एह बाढ़ से नाहियो त एक करोड़ के फसल बरबाद होखे के अनेसा बा.


मनोज तिवारी का साथ पाखी हेगडे – Anjoria\nमनोज तिवारी का साथ पाखी हेगडे\nमई 2, 2010 पाखी हेगडे, मनोज तिवारी\nऋषि इंटरनेशनल प्रोडक्शन का बैनर में बनत चर्चित निर्माता अशोक गुप्ता के फिल्म भईया हमार दयावान में भोजपुरी के मेगा स्टार मनोज तिवारी का साथे भोजपुरी के स्टार अदाकारा पाखी हेगडे के जोड़ी पहिला बेर बनल बा. मशहुर निर्देशक असलम शेख के निर्देशन में बनत एह फिल्म में मनोज तिवारी के भूमिका एगो अइसन नौजवान के बा जे हालात के मारल अपराधी बन जात बा. फेर ओकरा जिन्दगी में एगो अनाथ बच्चा आ जात बा जवन ओह नौजवान के जीवन के मकसदे बदल देत बा आ ऊ अपराधी से दयावान बन जात बा.\nओने पाखी हेगडे के किरदार एगो पाकिटमार लड़की के बा जवना के पाला एक दिन मनोज तिवारी से पड़ जात बा आ दुनु एक दोसरा के हो जात बाड़े. निर्देशक असलम शेख आ मेगा स्टार मनोज तिवारी के जोड़ी एहसे पहिले कई गो सुपर हिट फिल्म दे चुकल बा. निर्माता अशोक गुप्ता एकरा से पहिले जब केहू दिल में समा जाला बना चुकल बाड़े आ कई गो दोसरो फिल्म फ्लोर पर बाड़ी सन.\nभईया हमार दयावान में मनोज तिवारी आ पाखी हेगडे का साथ रिंकू घोष, शुभम तिवारी, मोनालिसा, रोजा उस्मानी, अरविंद अकेला कल्लू, आ स्टार कामेडियन मनोज टाइगर, अउर किरण कुमार के खास भुमिका बा. फिल्म के सहनिर्माता हरीश गुप्ता, गीतकार विनय बिहारी, प्यारेलाल यादव कविजी, आ संतोष पुरी, संगीतकार राजेश रजनीश, छायाकार तांबन के॰, एक्शन मास्टर शकील शेख, आ डांस मास्टर कानू मुखर्जी हउवें.\nफिल्म के शूटिंग के एक दौर यूपी का प्रतापगढ़ में हो चुकल बा. अब एह महीना मुंबई का कई गो लोकेशन पर एकर बाकी शूटिंग करावल जा रहल बा.\nदेखेवालन का दिल पर राज करे आवत बाड़ी गुंजन पंत


सगरी खबर भोजपुरी में (अतवार, 12 जुलाई 2015) – टटका खबर\nThe Prime Minister of Tajikistan, Mr. Qohir Rosoulzoda is also seen.\nप्रधानमंत्री रूस आ मध्य एशिया के पांच देशन के यात्रा का आखिरी दौर में ताजिकिस्तान चहुँप गइल बाड़न आ ओहिजा के प्रधानमंत्री कोखिर रासुलज़ोदा हवाई अड्डा पर उनुकर स्वागत कइलन. कवनो भारतीय प्रधानमंत्री पहिला बेर तजिकिस्तान के यात्रा पर गइल बाड़े. मोदी से पहिले साल 2003 में बाजपेयी जी आइल रहलें.\nहमेशा का तरह फेरू पाकिस्तान पलटी मार दिहलसि आ कह दिहलसि कि मुंबई हमला के मुख्य आरोपी जकी उर रहमान लखवी के आवाज के नमूना ना दी. जबकि ओहिजा के पीएम नवाज शरीफ दू दिन पहिले रुस में पीएम मोदी से एकर वादा कइले रहुवन. बहाना बनवले बाड़न ओहिजा के एगो अदालत के फैसला के जे कहले रहुवे कि पाकिस्तान में कवनो अइसन कानून नइखे जवना का तहत एह तरह के नमूना हासिल कइल जा सके.\nअपना बकबकइला खातिर मशहूर बिहारी बाबू शत्रुघ्न सिन्हा के कहना बा कि भाजपा विधानपरिषद के जीत पर इतराए जिन आ मुख्यमंत्री के नाम खातिर राम विलास पासवान आ उपेन्द्र कुशवाहो के नाम पर विचार करे. असल में शत्रुघ्न सिन्हा के पेट में दरद होखत रहेला कि उनुका जइसन बकबकवा नेता के मंत्री काहे नइखे बनावल गइल केन्द्र में आ बिहार के मुख्यमंत्री खातिर उनुकर नाम काहे नइखे सोचल जात. एह तरह से बिहारी बाबू आडवाणी के पकिया चेला लागेलें जेकरा पार्टी से अधिका आपन फिकिर रहेला.\nयूपी के आइएएस अधिकारी अमिताभ ठाकुर के कहना बा कि मुलायम सिंह उनकर जान मरवा सकेलें. एह तरह के एगो केस अमिताभ ठाकुर लखनऊ के एगो थाना में तहरीर दिहले बाड़न. बाकिर एहसे पहिले कि उनुका अरजी पर कवनो कार्रवाई होखीत उनुके खिलाफ बलात्कार के मुकदमा दर्ज करवा दीहल गइल बा आ अब उनुके के गिरफ्तार करे के अनेसा बन गइल बा. एह मामिला में अमिताभ ठाकुर के पत्नियो के शामिल करा दीहल गइल बा.\nलागत बा कि जीतन राम माँझी चाहत बाड़न कि पप्पू यादवो के राजग में शामिल कर लीहल जाव. माँझी के कहना बा कि अबहीं ले भाजपा से सीट का बारे में कवनो बातचीत नइखे भइल आ जरूरत होखी त ऊ पप्पू यादव के गोल का साथे मिल के चुनाव लड़ीहें. पप्पू यादवो चाहत बाड़न कि उनुका के राजग में ले लीहल जाव बाकिर खुल के नइखन कहत काहे कि बिहार भाजपा में कुछ लोग उनका खिलाफ बा. हालांकि बाद में सुने में आवत बा कि भाजपो मानत बिया कि जीतन राम माँझी आ पप्पू यादव के साथे ले के चुनाव लड़ल जाई.\nईद के दिन नियरा आवते देश के सेकुलर जमात तरह तरह के जालीदार टोपी पहिर पहिर के इफ्तार के दावत देबे आ खाए में लागल बावे. एह तरह के सहभोज ई लोग कबो कवनो हिन्दू परब तेवहार पर ना करे बाकिर मुसलमान वोट बैंक का फिकिरे ई लोग आपन मजहबो बदले ला तइयार लउकेला. कबो कवनो मुसलमान के टीका लगवले ना देखल जाव बाकिर एह लोग के जालीदार टोपी आ चारखाना वाला गमछी लिहले जरूरे देखल जाले.\nप्रधानमंत्री नरेंद्र मोदी आ किर्गिस्तान के राष्ट्रपति अल्माज़्बेक अतमबायेफ का बीच बिश्केक शहर में आपसी संबंध बरियार करे का बारे में बातचीत भइल. दुनू देश का बीच रक्षा सहयोग बढ़ावे आ सालाना संयुक्त सैन्य अभ्यास करे समेत चार गो समझौतन पर दस्तखत भइल. प्रधानमंत्री मोदी भारत के रक्षा सहयोग का रूप में किर्गिस्तान के दू लाख साठ हजार डॉलर के अत्याधुनिक चिकित्सा उपकरण भेंट कइलें.\nग्रीस संकट का बारे में यूरोपीय संघ के सगरी 28 सदस्य देशन के आजु होखेवाला शिखर वार्ता रद्द क दीहल गइल बा काहे कि समझौता के आसार कम होखे लागल बा.\nदुसरको एकदिना में जिम्‍बाब्‍वे के हरा के भारत तीन मैच के सीरिज जीत लिहलसि. आजु के मैच में भारत पहिले खेल के 8 विकेट का नुकसान पर 271 रन बनवले रहुवे जवना का जवाब में जिम्बाब्वे के पूरा टीम 209 रन पर आउट हो गइल आ भारत 62 रन से जीत गइल.\nजम्मू-कश्मीर के केरन सेक्टर में घुसपैठ के कोशिश करत तीन गो आतंकियन के सेना अतवार का भोरे मार गिरवलसि. एहनी का लगे से बहुते असलहा आ गोला बारूदो मिलल बा.\nपाकिस्तान के एगो मंत्री, संघीय सूचना मंत्री परवेज राशिद, के कहना बा कि काश्मीर का मसला पर पाकिस्तान के सबले अधिका नुकसान तब के सैन्य शासक रहल परवेज मुशर्रफ कइले जे देश के चुनल सरकार के गिरा दिहलें आ खुदे शासक बन गइले. करगिल युद्ध आ ओकरा बाद सरकार के तख्ता पलट का चलते कश्मीर मुद्दा के समाधान ना हो पावल ना त बाजपेयी का राज में एह बारे में समझौता हो गइल रहीत.\nगुजरात में आइल हाल के बाढ़ का चलते दस गो शेर, सोरह सौ नील गाय, आ करीब 90 गो चीतल के मौत हो गइल बा. सबले बेसी मौत अमरेली आ भावनगर जिलन में भइल बा.\nविम्बलडन जीतला पर राष्ट्रपति आ प्रधानमंत्री देश के टेनिस खिलाड़ी सानिया मिर्जा के बधाई दिहले बाड़न. सानिया मिर्जा अपना जोड़ीदार स्विट्जरलैंड के मार्टिना हिंगिस का साथे मिलके महिला डबल्स के खिताब जीत लिहली.\nपीएम मोदी के पसन्दीदा योजना बीमा सुरक्षा में आम जनता के कम रुचि होखला का चलते एकर बढ़िया इस्तेमाल नइखे होखत जबकि देश के गरीबन खातिर एह तरह के बीमा सेवा बहुते फायदेमंद रहुवे.\nदिल्ली, यूपी समेत देश के अनेके हिस्सा में आज अतवारो का दिने भारी बरखा भइल बा.\nचंडीगढ़ के एगो मशहूर थियेटर एज के संस्थापक जुल्फिकार खान के छह गो लड़िकन संगे दुष्कर्म करे का आरोप में पुलिस शनिचर का दिने गिरफ्तार कर लिहलसि.\nछेड़छाड़ आ यौन उत्पीड़न के आरोपी आ टेरी के निदेशक रहल आरके पचौरी से दिल्ली पुलिस अतवार का दिने फेरू पूछताछ कइलसि.\nइंडोनेशिया के एगो ज्वालामुखी से अतवार का दिने फेरू राख के बादल निकलला का चलते बाली हवाई अड्डा के बंद कर दीहल गइल. एक दिन पहिलहीं एकरा के खोलल गइल रहुवे.\nदक्षिण कोरिया के सैनिक अतवार का दिने सीमा का नियरा बफर जोन में घुसपैठ करे वाला उत्तर कोरियाई सैनिकन पर गोली चलवलें. दुनू देश का बीच आज एह साल के ई पहिला झड़प रहुवे.\nसिवान के एमएच नगर थाना के पुलिस शनिचर का दिने अरंडा गांव से मुन्ना नाम के एगो अपराधी के गिरफ्तार कर लिहलसि जवना पर अनेके थाना में अनेके मुुकदमा दर्ज बावे.\nइलाहाबाद हाईकोर्ट बार एसोसिएशन के सालाना चुनाव में उच्च न्यायालय के वरिष्ठ अधिवक्ता राधाकांत ओझा अध्यक्ष पद पर ऐतिहासिक जीत हासिल कइले आ सात बेर से अध्यक्ष रहे वाला के हरा दिहले.\nवाराणसी चौक थाना के हड़हा सराय मोहल्ला के एगो जर्जर मकान बरखा में ढह गइल जवना से लाखो के सामान ओहमें दबा गइल. संजोग से कवनो आदमी के घवाहिल भा मरे के अनेसा नइखे.


‘राम बनइलन जोड़ी’’ बनके तइयार भइल – Anjoria\nन्यू इंटरटेनमेंट के बैनर में बनत भोजपुरी फिलिम ‘राम बनइलन जोड़ी’ अब बनके तइयार बा. एकर पूरा शूटिंग बिहार के मुजफ्फरपुर आ वैशाली जिला में भइल बा. गाना बहुते बढ़िया बाड़ी सँ. तीन गो आइटम सांग बा. फिलिम जल्दिए रिलीज होखी.\nएह फिलिम का माध्यम से छपरा जिला के नवोदित अभिनेता नील सिंह के फिलिम इंडस्ट्री में लांच कइल गइल बा. फिलिम दू भाईयन के कहानी ह जे बड़हन बने के सपना देखत बाड़ें. ओह सपना के पुरावे ला कवन कवन परेशानी झेले पड़त बा, का का पापड़ बेले पड़त बा उहे सब देखावल गइल बा,


अगस्त के महीना भइल बड़ा सोर – Anjoria\nमई 14, 2022 - सत्यवादी छपरहिया, अगस्त का महीना में, अगस्त के महीना भइल बड़ा सोर, अगस्त्य, अनुग्रह नारायण सिंह, आन्दोलन, इतिहास, कुँवर सिंह, क्रिस्टोफर कोलम्बस, खादी, चंद्रगुप्त. अशोक, जर्मन साहित्यकार, जे0 डब्लू0 भी0 गेटे, देशरत्न डा0 राजेन्द्र प्रसाद, पटना, फ्रेंच-क्रान्ति, बंगला देश, बहादुशाह ‘जफर’, ब्रिटिश साम्राज्य, भारत का खोज, भारत के आजादी, माउन्टवेटेन, मुगल शाहंशाह जहाँगीर, मुसोनिली, रवीन्द्रनाथ टैगोर, राष्ट्रपति केनेडी के हत्या, राष्ट्रपति रूजवेल्ट, लक्ष्मीबाई, विनायक राव पटवर्द्धन, विहार विभूति, सिकन्दर, सोवियत रूस, स्वामी विवेकानन्द, हिटलर\nश्री सत्यवादी छपरहिया\n‘अगस्त’ संस्कृत ‘अगस्त्य’ आ अँगरेजी ‘औगस्ट’ के भोजपुरी रूप हवे. एह शब्द से कई एक गो माने-मतलब निकलेला. पौराणिक युग में अगस्त नाँव के एगो लमहर ज्ञानी-ध्यानी ऋषि भइल रहले. एक बेर ऊ किरोध में आके पूरा समुन्दरे सोख गइलन आ जब ओमें के जिआ-जन्त दुख से अललाये-बिललाये लगले सन तब फेर उगिल देहले. पंचवटी जाए का पहिले सीता आ लछुमन का साथे रामजी इनके आश्रम में टिकल रहीं. एगो जोन्हीं के भी नाँव अगस्त ह, जवना के भादो का अँजोरिया पाख में उदय होला. अगस्त नाँव के एगो गांछी होखेला आ एकर झूरी लोग बड़ा सवख से खाले. खास कके, गोधन का दिन अगस्त का फूल के बजका खइला के बड़ा महातिम मानल जाला. चउथा अगस्त के माने एगो महीना ह, जवन आम तौर से सावन-भादो का बीच में पड़ेला. सावनी पूजा, नाग-पंचमी, रक्षा-बंधन, पनढकउआ, बहुरा आ जन्माष्टमी अइसन परब-तेवहार एही अगस्त में कइल जाला.\nअँगरेजी अगस्त के दीगर-दीगर कोशकार अपना-अपना ढंग से माने बतवले बाड़न. वेब्सटर युनिसर्वल डिक्शनरी में एकर माने ‘कन्सेक्रेटेड’, ‘वेनेरेबुल’ आ ‘मैजेस्टिक’ देहल बड़ ुए. चेम्बर्स डिक्शनरी में ‘बेनेरेबुल’, ‘इम्पोजिंग’, ‘सबलाइम’ आ ‘मैजेस्टिक’ बतावल बा. औक्सफोर्ड डिक्शनरी में अगस्त के माने विलियम अपना शब्दकोश में एह शब्द के मतलब ‘प्रतापवान’, ‘अत्युत्कृष्ट’, ‘महामहिम’, ‘अतिमहान’ आ ‘राज्ययोग्य’ बतवले बाड़न. महान शब्द-शाó आ कोशकार डा0 रघुवीर का अनुसार एकर माने हवे ‘ओजस्वी’ आ ‘गम्भीर’. राँची सेंट जेवियर्स कालेज के हिंदी विभागाध्यक्ष आ कोशकार फादर कामिल वुल्के अपना शब्दकोश में अगस्त के माने ‘भव्य’, ‘प्रतापी’, ‘महान’ आ ‘सम्भाव्य’ लिखले बाड़न. अइसहीं डा0 हरदेव बाहरी का वृहत हिन्दी-अंग्रेजी शब्दकोश में एकर माने ‘ऐश्वर्यपूर्ण’, ‘प्रभावपूर्ण’, ‘गरिमायुक्त’, ‘महिमान्वित’, ‘प्रतापी’, ‘श्रद्धास्पद’, ‘सम्माननीय’, ‘नृपोचित’ आ ‘राजस्वी’ बतावल बा.\nअगस्त का महीना में प्रकृति छटा बड़ा मनसायन होखेला. धरती का हरियर मलद्दच पर रंग-बिरंग के कसीदा देखते बनेला. गरजत बादर, चमकत बिजुली आ झमरत पानी देख के जियरा जुड़ा जाला. झेंगुर क झनकार, ढायुस के ढेंढों-ढेंढों आ मछरियन के छिप-छुप बड़ा निम्मन लागेला. रात में बअदुरी के फुर-फुर आ भगजोगनी के भुक-भुक देख के खूब मजा आवेला. किसानन खातिर त ई जियका-जिनगी के महीना ह. सब जाना जीवन-जान से खेती गिरहस्ती में लाग जाले. केहु कतिका-अगहनी का रोपनी में लागे त, केहू अमीरन के सवख आ गरीबन के भोजन अलुआ-सुथनी रोपे में- ‘सुथनी सकरकन अगिया के मोल मिले, जरो भइले अनमोल भाई लोगनी’. कहीं मड़ुआ गदराला, त कहीं मकई मोचियाला. कहीं सारो-साठी आ सावां-टँगुनी फर के झूले लागेला त कहीं जनेरा-मसुरिया गमके महके के शुरू कर देला. कहीं घेंवड़ा-तरोई, भिंडी-करइला, अरुई-कंदा आ चिचिरा-सेमरहरिया लदर जाला त, कहीं टेकुआ-ठढ़िया, करमी-झुनखुन, पोय-नोनी आ केना-गंधपुरना लहलहात रहेला. अइसहीं लउका-कोंहरा, सेम कवाछ आ बैगन-मरिचा अलगे लथर जाला. एही महीना में सेव-नासपाती, अंगूर-विदाना आ केरा-अमरूध तनी गरीबो-गुरबा का चीखे लायक भाव पर आ जाले सन. अगस्त के मस्ती के बारे में त, कुछ कहहीं के नइखे. कहीं कजरी के बहार मचेला- ‘नींक सइयाँ बिन भवनवाँ नाहीं लागे सखिया’ त कहीं झूलन के झकझोरी सुनाला- ‘झूला लगे कदम की डारी, झूले कृष्ण मुरारी ना’. चारू ओर धरती माता के धानी चुनरिया देख के मुँहजोर मउगी त, एकदम से बउरा जाली सन- ‘सबुज रंग चुनरी मँगा दे पियवा हो. चुनरी मँगा दे पिया, चुनरी मँगा दे. आरे, बीचे-बीचे गोटवा लगा दे पियवा हो।’ भला, अइसन रसगर-लसगर अगस्त कवना आदमी का ना सोहाई?\nअगस्त अँगरेजी कलेंडर के आठवाँ महीना हवे. ई, नाँव महान विजयी जुलियस सीजर के पोता आ पहिला रोमन सम्राट औगस्टस सीजर का नाँव पर धराइल, जे अब तक उनका जस के इयाद करावत बड़ ुए. अगस्त के जइसन लमहर माने-मतलब ऊपर बतावल गइल बा ओइसने एकर गुनो लमहर बाटे- ‘यथा नामः तथा गुणः।’ देश-विेदश के बड़-बड़ राजपुरुष, साहित्यिक आ ज्ञानी-विज्ञानी के जनम, बड़की-बड़की घटना आ भारी-भारी लोग के मृत्यु हत्या एही महीना में भइल बाटे.\nइतिहास में मुगल शाहंशाह जहाँगीर एगो अजगुत आदमी भइलन. तरुनाई में उनका अनारकली से मोहब्बत करे के सवख जागल. अनारकली भुलावा में आ गइली आ आपन औकात ना देख के दिल-दुआ सब दे बइठली. प्यार के जिनगी कुछ दिन बड़ा निमन से कटल, बाकी मुसीबत के दिन जल्दिए आ गइल. बादशाह अकबर का कान में ई बात पहुँचल आ दस्तूर का मोताबिक अनारकली ‘अलविदा-अलविदा’ करत देवाल में चुनवा दिहल गइली बाकी सलीम पर एगो जूँ भी ना रेंगल. 20वीं सदी में ब्रिटिश साम्राज्य के उत्तराधिकारी युवराज अष्टम एडवर्ड आपन प्रेमिका लेडी शिम्पसन खातिर राजगद्दी तक त्याग देहले. बाकिर एह शाहजादा का दिल में अनारकली खातिर प्रेम के कवनो हिलकोरा ना आइल. ऊ केश अइसन मजनू ना बनले, फहराद अइसन कोहकन ना कटले आ रंझाँ अइसन हथकड़ी-बेड़ी ना पहिर सकले. अनारकली ‘मुहब्बत की झूठी कहानी’ पर रोअत आ अपना ‘धड़कन दिल के पयाम’ देत इश्क पर कुरबान हो गइली- ‘खुदा निगहवाँ हो तुम्हारा, धड़कते दिल का पयाम ले लो. तुम्हारी दुनियाँ से जा रहे हैं, उठो हमारा सलाम ले लो।’ बाकिर उनका ‘किस्मत के खरीदार’ दगाबाज ‘सिपहिया’ पर कोई असर ना पड़ल. सलीम का एह बेवफाई आ बुजदिली के दुनिया के आशिक-माशूक कबो माफ ना करी. एक ओर त, ई भइल, दोसरा ओर गद्दी पर बइठते मेहरुन्निसा खातिर शेर अफगान के मरवा दिहलन आ साम-दाम-दंड-भेद का सहारे ओह अलचार बेवा से बियाह कइ के ओकरा के नूरजहाँ नाँव से मलका-ए-हिंद बना देलन. एक ओर अपना कान से गरीब-दुखियन के पुकार सुने खातिर महल में इंसाफ के घंटा लटकवले. त दोसरा ओर नूरजहाँ के हाथ में शासन के बागडोर थमा के शराब कबाब में पूरा डूब गइले-‘आध सेर कबाब और आध सेर शराब हो, नूरेजहाँ की सलतनत है क्या खूब हो या खराब हो।’ अइसन अनोखा बादशाह जहाँगीर के जनम 30 अगस्त, 1569 के भइल रहे.\nअँगरेजी विश्व के बहुत भरल-पूरल भाषा हवे. दुनिया के करीब दू तिहाई लोग अँगरेजी बोलेला-समझेला. ब्रिटिश साम्राज्य के सूरुज डूबे का पहिले, संसार का कोना-कोना में अँगरेजी के बोलबाला रहे. अबो एकरा एगो दमगर अन्तरराष्ट्रीय भाषा होवे के गौरव हासिल बा. अँगरेजी में साहित्य-कला, ज्ञान-विज्ञान आ दर्शन-राजनीति के एक से एक निम्मन चीज बाड़ी सन. एकरा कवियन आ लेखकन के दुनिया भर में इज्जत-शोहरत मिलल बा. एह लोगन में से सतरहवीं शताब्दी में रेस्टोरेशन-काल के महान साहित्यकार, अनुवादक, समालोचक आ ‘मैकफ्लेवनो’, ‘टेम्पेस्ट’ आ ‘हिरोइक स्टैजाज’ आदि के लिखनिहार जौन डाइडन के जनम अगस्त, 1631 में भइल रहे. सब से बड़हन उपन्यासकार, कहानीकार आ कवि सर वाल्टर स्कौट 15 अगस्त, 1771 में पैदा भइलन, इनका रचना में ‘लेडी आफ दि लेक’, ‘दि टेलिमैन’, ‘दि मोनास्टरी’, ‘लाइफ आफ नेपोलियन’ आ ‘टेल्स आफ ग्रैंड फादर’ प्रसिद्ध बाड़े सन. विक्टोरिया युग के महान साहित्यकार लार्ड एल्फ्रेंड टेनिरान जे संसार के आपन ‘लोटस ईअर्स’, ‘युलिसिज’, ‘दी प्रिंसेज’, ‘इन मेमोरियल’, ‘दि चार्ज आफ लाइट बिग्रेड’ आ ‘दि होली ग्रेल’ अइसन रचना दे गइल बाड़े,6अगस्त, 1809 के जनमल रहले. अइसहीं प्रसिद्ध अँगरेज दार्शनिक जौन लौक के 29 अगस्त, 1632 के जनम भइल रहे.\nसंसार भर में प्रसिद्ध जर्मन साहित्यकार जे0 डब्लू0 भी0 गेटे 28 अगस्त 1749 के पैदा लिहले. लड़ाई में संसार के कँपा देबे वाला आ ‘इम्पौसिवुल इज ए वर्ड फाउण्ड इन दि डिक्शनरी आफ फूल्स’ के कहनिहार बहादुर पेनोलियन बोनापार्ट के जनम 15 अगस्त, 1766 के भइल रहे. आधुनिक लघु-कथा के जनक मोपासा5अगस्त, 1840 के पैदा लिहलन. लरिकन का पढ़ाई-लिखाई खातिर मौंटेसरी शिक्षा-पद्धति के प्रवर्तक आ महान शिक्षा-शाóी इटली के बड़हन सपूत मेरिया मौंटेसरी के 31 जगस्त, 1870 के जनम भइल. महान क्रांतिकारी, स्वतंत्रता सेनानी आ पांडिचेरी आश्रम के अधिष्ठाता योगीराज अरविंद घोष 15 अगस्त, 1872 के एह धरा-धाम पर अइलन. हिन्दी साहित्य गगन के जगमग निछत्तर, बिहार में कई-एक गो कवि-लेखक बनवनिहार ‘मुँडमाल’, ‘भगजोगनी’ आ ‘कहानी का प्लाट’ अइसन दमगर कहानियन के लिखे वाला आचार्य शिवपूजन सहाय के अगस्त, 1893 में जनम भइल रहे.\nहमरा परिवार में भी अगस्त के कवनो कम मोल नइखे. हमार बड़की बेटी ऋद्धि2अगस्त 1964 के जनम लेहली. अबतक हमनी चारो भाई का बीचे एको बहिन ना होखे से घर में फीकापन-सूनापन रहे ऊ बेदी पाके काफी हर तक दूर हो गइल. कुछ दिन का बाद नवम्बर, 1968 में दोसरकी बेटी ‘सिद्धि’ भी पैदा भइली. दुनों बहिनी हरसाल बड़ा प्रेम-हुलास से रक्षा-बंधन आ गोधन मनावेली. जब दुनों रक्षा-बन्धन के दिन हमरा तीनों छगन-मगन के ‘रखिया बन्हा ल भइया, सावन आइल, जीअ तू लाख बरीस हो’ गावत राखी बान्हेली त देख के हमार बहिन खातिर तरसत हिरिदा अगरा उठेला. बाकिर गोधन का दिन ओकनी का मुँह से ‘हम परदेसी ए भइआ मोटरिया के हो आस’ सुनके करेजा फाटे लागेला आ मोटिया रुमाल भींज के पोतन हो जाला. ओही घड़ी हम ‘काहे के जनमलू ए बेटी’ के परतछ मरम समुझ पाईले.\nअगस्त में बड़की-बड़की घटनो घटल बाड़ी सन, जवना के इतिहास, समाज, साहित्य आ राजनीति पर खूब असर पड़ल बाटे. पनरहवीं सदी में यूरोप के बहुत बहादुर जहाजी भारत के पता लगावे खातिर जहाज ले के निकलले बाकी किन्हहूँ का सफलता ना मिलल. आखिर में कप्तान क्रिस्टोफर कोलम्बस भारत का खोज में निकलले. लेकिन उनकर जहाज भटक गइल आ ऊ अगस्त, 1492 में अमेरिका पहुँच गइलन. एकरा पहिले अमेरिका के केहू ना जानत रहे. एह से एकर नाँव ‘नई दुनिया’ पड़ल. धीरे-धीरे यूरोप के अउर-अउर लोग उहाँ जाके रहे-बसे लागल आ आज अमेरिका खुशहाली का चोटी पर पहुँचल बा. कुछ दिन के बाद ओ लोग का भारत के पता लागल आ कइएक ठो विदेशी-कम्पनी इहाँ बैपार करे आ गइली सन. अइसने कम्पनियन में एगो ब्रिटिश ईस्ट इन्डिया कम्पनी रहे, जवना के मुगल सम्राट शाहआलम नं02अगस्त, 1765 में बंगाल, बिहार आ उड़ीसा के दीवानी सौंप दिहलन. साँच पूछीं त, ओही दिन से भारत में अँगरेजी राज के रास्ता खुल गइल आ करीब 300 बरिस तक हमनी अँगरेजन के गुलाम बनल रह गइनीं.\nसंसार में तहलका मचावे वाली फ्रेंच-क्रान्ति के मोटा-मोटी शुरुआत4अगस्त, 1789 के हो गइल रहे. फ्रांस के नेशनल असेम्बली4अगस्त 1789 के एगो डिक्री पास कइलस, जवना से उहाँ युग-युग से चलल आवत सामन्तशाही के जड़ कोड़ा-खोना गइल. पोर्तुगाल, जवन जालिम सालाजार का समय तक स्वतंत्र भारत का छाती पर कबाब में हड्डी अइसन गोआ-डमन-डिउ में जमल रहे, 20 अगस्त, 1911 के गणराज्य बनल. पहिलका विश्वयुद्ध 20 अगस्त, 1914 के शुरू भइल. महात्मा गाँधी का नेतृत्व में भारतीय असहयोग आन्दोलन अगस्त, 1920 में चलावल गइल. दोसरका विश्वयुद्ध छिड़ला पर अमेरिका के राष्ट्रपति रूजवेल्ट आ ब्रिटेन के प्रधानमंत्री सर विंस्टन चर्चिल 14 अगस्त, 1941 के अटलांटिक चार्टर पर हस्ताक्षर कइलन लोग.\nब्रिटिश साम्राज्यवाद से भारत का आजादी के जवन लड़ाई 1857 में बहादुशाह ‘जफर’, लक्ष्मीबाई आ कुँवर सिंह का कमानदारी में शुरू भइल ऊ 1947 से करीब एक शताब्दी तक चलल. भलहीं, समय-समय पर परिस्थिति का अनुसार एकर रूप बदल गइल, बाकी स्पिरिट में कवनो कमी ना आइल. भारतीय राजनीति में गाँधी जी के उतरला पर संघर्ष के रूप बिल्कुल अहिंसात्मक हो गइल. लेकिन उनका असहयोग आन्दोलन आ व्यक्तिगत सत्याग्रह से, जवना के श्री गणेश आचार्य विनोबा भावे कइले रहस, जालिम फिरंगी पर कवनो खास असर ना पड़ल. उल्टे जालियाँवाला बाग कांड भइल आ दमन के चक्की तेजी से चले लागल. एने देश में आजादी खातिर बैखरा समा गइल आ जनता सब कुछ कुरबान करे खातिर कम कस लिहलस. एही सब माजरा पर विचार करे आ कवनो ठोस रास्ता निकाले खातिर बम्बई में काँग्रेस-कार्य-समिति के मीटिंग होत रहे. सरकार घबड़ा गइल आ9अगस्त, 1942 के गाँधी जी समेट सब राष्ट्रीय नेता गिरफ्तार कर लिहल गइले. बस, समूचे देश में ओही दिन से सुप्रसिद्ध भारत छोड़ो आन्दोलन शुरू हो गइल. गिरफ्तारी का बेरा गाँधी जी ‘करो या मरो’ के संदेश दे गइले. लोग एकर अपना-अपना ढंग से मतलब लगावल आ ‘करे-मरे’ में जोश खरोस से लाग गइल. पुलिस-थाना, डाक-घर आ रेलवे स्टेशन के फूँकल-लूटल, रेलवे-टेलीफोन के लाइन उखाड़ल, टेलीफोन-टेलीग्राम के तार काटल आ अँगरेज अफसरन के मारल-मुआवल एगो आम बात हो गइल रहे. चर्चिल-एमरी-लिनलिथगो के सब हैंकड़ी बन्द हो गइल. सगरो किसिम किसिम के दमन चक्र धुँआधार चले लागल. बाकीर ‘सरफरोशी की तमन्ना’ के आगे ‘बाजु-ए-कातिल’ का जोर जुलुम के कवनो नतीजा ना निकलल.\nहमार ‘सत्तू खोर’ प्रान्त भी कवनो बात में केहू से कबो कम नइखे रहल. बिहार आ पटना के लोग बड़ा जोश-खरोस का साथ आन्दोलन में कूद पड़ल आ अँगरेजन के छरपट छोड़ावे लागल. 11 अगस्त, 1942 के पटना सेक्रेटेरियट पर तिरंगा झंडा फहरावे खातिर जमा निहत्थन का भीड़ पर तत्कालीन अँगरेज डी0 एम0 मिस्टर आर्चर का हुकुम से अन्हाधुन गोली चलल. गोली से सात गो स्कूलिया लरिकन का वीरगति प्राप्त भइल. पुरनका सेक्रेटेरियट के पुरवारी फाटक का सामने के शहीद-स्मारक एही लोग का यादगारी में बनल बा- ‘वतन पै मरने वालों का यही बाकी निशाँ होगा।’ एह सातों में दूगो भोजपुरियो नवहा रहलन. तीसरा भोजपुरिया बने के हमार साध ना पूरा हो सकल. सेक्रेटेरियट पर पर झंडा फहरावे खातिर हमरो जाए के प्रोग्राम रहे. बाकिर हमार बड़ भाई जाए ना दिहले आ खिसिया के घर में बन्द कर देलन. हम मछरी अइसन छटपटा के रह गइनीं.\nओह घड़ी हम अपना शहर के एगो गैर-सरकारी हाईस्कूल में पढ़त रहीं. कांग्रेस के कट्टर समर्थक आ गाँधी-नेहरू, पटेल-प्रसाद आ आजाद-गफ्फार के परम भक्त रहलीं. जेहल से निकल गइला पर सुभाष आ जेपी के भी भक्त बन गइनीं. अपना मासूमियत में गाँधी जी के भगवान के अवतार, चरखा के सुदर्शन-चक्र आ खादी के पीताम्बर मानीं. आन्दोलन के विरोध कइला खातिर राय-जिन्ना-जोशी के घोर देशद्रोही समझीं. खादी के कुरता पाजामा, गाँधी टोपी आ दास कम्पनी के चप्पल इहे हमार ड्रेस रहे. स्कूल के लरिका हमरा के ‘गाँधी जी’ कहसन. काफी दिन तक हम ई ड्रेस रखनीं, बाकी आजादी मिलला का बाद जब बहुत से अवांछनीय लोग ‘मुंड मँुड़ाय भये संन्यासी’ अइसन राताराती खदर पहिर के लीडराने वतन बने लगलन आ एकरा आड़ में सब करम कुकरम करे लगलन तब खादी पहिरल हमरा उचित ना बुझाइल. अब खादी त्याग-तपस्या के पोशाक ना रह सकल आ लूट-खसोट करे के पासपोर्ट बन गइल. तब हम बड़ा मायूसी का साथ आपन सब खादी के कपड़ा पेटी में बन्द कर देनी. अबो दू चार गो गाँधी टोपी बक्सा में पड़ल ओह जमाना के इयाद दिआवत रहेला. अब त पैंट, बुशशर्ट पर मोजा लागल बाटा के फूल शू ड्रेस बन गइल बा आ जाड़ा में गरम सूट बूट भी डटाइले.\nआन्दोलन से हमार स्कूल भी अछूता ना रह सकल. राष्ट्रीय नेता लोग का गिरफ्तारी के खबर सुनते हमनी स्कूल छोड़ देनीं. आन्दोलनकारी संघतिया हमरा के आपन मेठ बना दिहले सन. रोज जुलूस निकाल के स्कूल-कालेज, दोकान-बाजार आ कोर्ट-कचहरी बन्द करावल हमनी के खास काम रहे. सेक्रेटेरियट जाए के प्रोग्राम पहिलहीं बन गइल. स्कूल में हम एगो फ्री-स्टूडेंट रहीं. हमार हेडमास्टर साहब, ते अब स्वर्गीय हो गइले,, बराबर धिरावस- ‘आन्दोलन में शामिल होगे, तो, फ्री-शिप तोड़ देंगे. सेक्रेटेरियट जाओगे तो रेस्टिकेट कर देंगे।’ कबो कबो डरो लागे आ मने-मने सोचीं, ‘फ्री-शिप टूट जाई, त, फीस देबे के पइसा कहाँ से आई. बाकिर सोन का बाढ़ के पानी आ नवहा के जोस कवनो रोक ना माने.’\nसेक्रेटेरियट में गोली चले का दिन, एकदम भोरहीं, विहार विभूति श्री अनुग्रह नारायण सिंह अपना कदमकुआँ आवास पर तत्कालीन डी0एम0 श्री आचर का हाथे गिरफ्तार कइल गइनीं. आर्चर साहब के कार देखते चारों ओर तहलका मच गइल आ गिरफ्तारी से बचल छोट-मोट नेता लोग, जेमे फूआजी श्रीमती भगवती देवी (राजेन्द्र बाबू के बड़ बहिन) प्रमुख रहली, स्कूल कालेज के विद्यार्थी, वकील-प्रोफेसर आ आम पब्लिक काफी संख्या में उहाँ जमा हो गइले. हमहूँ अपना भइया का साथे, जे पाछे गिरफ्तार करके कुछ दिन बाँकीपुर जेल में आ फेर काफी दिन ले हजारीबाग सेन्ट्रल जेल में रखल गइले, उहाँ गइल रहीं. अनुग्रह बाबू का तैयार होखे में 5-7 मिनट लागल. एह बीच अपना खरखाह लोगन से बातचीत का दौरान श्री आर्चर का मुँह से निकल गइल-‘टुडे आई शैल आस्क टु फायर।’ ई बात हमरा भाई साहब का कान में भी गइल. ‘बाबूसाहेब’ के गिरफ्तारी का बाद भीड़ छँटला पर ऊ हमरा के लेके सीधे डेरा पर लौट अइले. भला, कवन बड़ भाई जान-सुन के भी अपना छोट भाई के गोली खाये खातिर जाये दी. हमरा लाख रोवला-पिटला पर भी ऊ हमरा के सेक्रेटेरियट जाये ना देहले. एकरा पराछित में हम तीन साँझ तक खाना ना खइनीं आ मुँह धोए तबे उठनीं, जब भइया आपन खराब-खराब कसम देबे लगलन. तब, त, हमरा उनका पर बड़ा खीस बरल, बाकी आज, जबकि ऊ दुनिया में नइखन, सब बात इयाद अइला पर आँख बरबस सावन-भादो बन जाला.\nअब विश्वयुद्ध में धुरी-राष्ट्र के हार पर हार होखे लागल. हार खाके हिटलर आ मुसोनिली अंडर-ग्राउंड हो गइले. मोर्चा पर अकेले डटल जापान मित्र-राष्ट्रन का सेना के बहादुरी से मोकबिला करत रहे, बाकी कुछ दिन में उहो हार जाइत. लेकिन, अमेरिका आपन सुपरमेसी जमावे खातिर धीरज आ विवेक दुनों खो बइठल. ऊ ना आव देखलस ना ताव, संसार के पहिलका ऐटम बम,6अगस्त, 1945 के हिरोशिमा पर आ दोसरका ऐटम बम9अगस्त, 1945 के नागासाकी पर गिरा देहलस. चंगेज खाँ आ नादिर साह का कत्लेआम से भी जियादे संहार भइल आ सगरो ‘त्राहि-त्राहि’ मच गइल. अलचार होके जापान 14 अगस्त, 1945 के आत्मसमर्पण कर देलस आ दोसरका विश्वयुद्ध के अन्त हो गइल.\nलड़ाई खतम भइला पर ब्रिटेन में आम चुनाव भइल आ श्री एटली का रहनुमाई में लेबर पार्टी के सरकार बनल. नया सरकार के भारत का प्रति उदार नीति रहे. एह से 1942 के गिरफ्तार सब राष्ट्रीय नेता लोग छोड़ देहल गइले आ समझौता के बातचीत चले लागल. तत्कालीन गर्वनर जनरल श्री वेवेल, जे लिनलिथगो का बदला में आइल रहलन, ‘फारगेट ऐंड फारगिव’ (भूल जाईं आ माफ करीं) के दोहाई देबे लगले. भारत में भी आम चुनाव भइल, जेमें, कांग्रेस आ मुस्लिम लीग का बहुमत मिलल. समझौता का मोताबिक कांग्रेस वायसराय का कार्य-परिषद में शामिल भइल. मुस्लिम लीग पहिले एकर बहिष्कार कइलस आ विरोध में 16 अगस्त 1946 के देश भर में प्रत्यक्ष कार्रवाई के आयोजन कइलस. प्रत्यक्ष कार्रवाई का दौरान कलकता में लाखन-लाख निर्दोष हिन्दू औरत-मरद, बूढ़-बालक आ नवहा-नवही मारल गइलन. ई कातिल घटना इतिहास में ‘सेट कलकता किलिंग्स’ का नाँव से प्रसिद्ध बा. एकरा बाद नोआखाली, टिपरा, नगरनौसा आदि जगहन में जे साम्प्रदायिक उपदरो के तूफान शुरू भइल ऊ समूचा देश के झकझोर दिहलस. वैवेल साहब वापस बोला लेहल गइले आ उनका बदला में श्री माउंटवेटेन गवर्नर-जेनरल बन के भारत अइलन.\nमाउन्टवेटेन साहेब के अइला पर कांग्रेस आ मुस्लिम लीग से समझौता का दिसाईं बड़ तेजी आइल. लीग का पाकिस्तान के मार्ग पर डटल रहला से साम्प्रदायिक आग फइलत जात रहे. एने कांग्रेस आ देश में आजादी खातिर बैचेनी बढ़ल जात रहे. ओने राष्ट्रीय-अन्तरराष्ट्रीय स्थिति का चलते अंगरेजी सरकार का भारत छोड़े का मजबूरी में तेजी आवे लागल. कोई बीच के रास्ता निकालल जरूरी हो गइल. आखिर राष्ट्र-हित में कांग्रेस कुछ हेर-फेर का साथ भारत विभाजन के सवाल पर गांधीजी के इच्छा का विरूद्ध, जबकि ऊ नोआखपाली में ‘ईश्वर अल्ला तेरा नाम, सबको सन्मति दे भगवान’ का मिशन पर डटल रहले, सहमत हो गइल. एकरा बाद 14 अगस्त, 1947 के भारत माता के तीन टुकड़ा कइ के एगो नया देश पाकिस्तान के निर्माण भइल, जवना के गवर्नर जेनरल कायदे आजम मुहम्मद अली जिन्ना भइले. भारत अपना मर्जी से एक दिन बाद 15 अगस्त, 1947 के स्वाधीनता स्वीकार कइलस. स्वतंत्र भारत के गवर्नर जेनरल का रूप में कइ एक कारन से माउंटवेटेन साहेब के रख लिआइल, जे आखिरी गवर्नर जनरल भइलन. तब से हर साल 15 अगस्त के बहुत धूमधाम का साथे देश का कोना-कोना में स्वतंत्रता दिवस मनावल जाला. एह साल 1975 में 15 अगस्त के उन्तीसवाँ स्वतंत्रता दिवस मनावल गइल ह.\nभारत का आजाद होते, पड़ोसी देशन में भी आजादी खातिर बैखरा समा गइल आ स्वतंत्रता के लड़ाई होखे लागल. कांग्रेस आपन 1942 के ‘भारत छोड़ो’ प्रस्ताव ‘एशिया छोड़ो’ में बदल देलस. साम्राज्यवादियन का सामने आपन बोरिया-बिस्तर बान्हला का सिवाय कोई रास्ता ना रह गइल. धीरे-धीरे दोसरो-दोसर देश गुलामी से मुक्त होखे लगले सन. पहिले, इंडोनेशिया आजाद आ उहाँ 17 अगस्त, 1949 के गण-राज्य के घोषणा भइल. अइसहीं सिंगापुर का भी आजादी मिलल. सिंगापुर 09 अगस्त, 1965 के अपना के सर्वप्रभुता-संपन्न गणराज्य घोषित कइलस. न्यूक्लियर हथियार इन्सान खातिर कतना घातक आ नोकसानदेह बा ई बतलावे के जरूरत नइखे. एह वजह से काफी सोच-विचार आ बहस मुबाहिसा का बाद संसार के न्यूक्लियर देश अणु-परीक्षण पर रोक लगावे खातिर राजी हो गइलन. एकरा मोताबिक 05 अगस्त, 1962 के अणु परीक्षण निषेध-संधि पर न्यूक्लियर देशन के हस्ताक्षर भइल आ मानवता राहत के साँस लिहलस.\nअभी तक भारत एगो तटस्थ देश रहल ह. बाकिर संसार के एगो बड़हन देश सोवियत रूस शुरुए से हमनीं का साथ सहानुभूति आ हीत मीत के भाव रखत आवता. एह देश के स्वराज्य दिआवे में रूस के बहुत लमहर हाथ रहल ह. काश्मीर से लेके गोआ तक, पाकिस्तान आक्रमण से लेके चीनी आक्रमण तक आ बंगलादेश से लेके सिक्किम तक ऊ हरमेसा भारत का नीति के डट के सर्मथन कइलस. बंगला देश का दिसाईं अमेरिका के भारत-विरोधी रवैया का चलते रूस से नगीची लगाव आ पकिया दोस्ती कइल बहुत जरूरी रहे. ओने चीन के रूस विरोधी हरकत आ अन्तर्राष्ट्रीय स्थिति का वजह से रूस का भी भारत से दमगर दोस्ती कइल जरूरी बुझाइल. एह से9अगस्त, 1971 के भारत आ रूस का बीच बीस-वर्षीय शान्ति-मैत्री सहयोग-संधि पर हस्ताक्षर भइल आ संसार का इतिहास में एगो नया अध्याय जुटल. एह संधि के सबसे बड़ा नतीजा ई भल कि बंगलादेश का संदर्भ में पाकिस्तान से छिड़ल लड़ाई के समय अमेरिका के सातवाँ बेड़ा हिन्द महासागर में आके लाग गइल, बाकी भारत का खिलाफ एगो खरो खरकावे के ओकरा हिम्मत ना भइल. ई संधि अबो बरकरार बा आ दुनों देश के दोस्ती-हीतई रोजो-रोज गाढ़-मीठ भइल जाता.\nआज संसार के सबसे खुशहाल, भरल-पूरल आ लोकतांत्रिक देश अमेरिका में कुछ दिन से बड़ सनसनीखेज घटना हो रहल बाटे. राष्ट्रपति केनेडी के हत्या भइल, आ सीनेटर केनेडी के हत्या भइल आ हाले राष्ट्रपति फोर्ड पर भी दू-दू दफे हमला हो चुकल. बाकिर सबसे ज्यादा सनसनीसेज बाटरगेट कांड रहल ह, जवना के दुनिया भर में जोर सोर से चर्चा रहुए. आखि में राष्ट्रपति रिचार्ड निक्सन का एगो महान देश के महान लोक का आगे झुके के पड़ल आ ऊ ‘अगस्त’ 1974 के सकार लिहलन कि वाटरगेट कांड में उनकर पूरा हाथ रहल ह. दुनिया के सबसे बड़हन लोकतांत्रिक देश अमेरिका के नागरिक लोग का अपना राष्ट्रपति के ई नाजायज हरकत तनिको ना सोहइल. अलचार होके राष्ट्रपति निक्सन, भरल आँख से, 09 अगस्त, 1974 के अपना पद से इस्तीफा दे दिहलन आ ओही दिन श्री जेरार्ड फोर्ड, उनका जगे पर राष्ट्रपति का पद के भार ग्रहण कइलन. विश्व भर के लोकतंत्र-पसन्द देश आ लोग एह लोकतांत्रिक पद्धति का जीत पर निहाल हो उठल. 15 अगस्त, 1974 के स्वतंत्र भारत का इतिहास में पहिला बेर बिहार का राजधानी पटना में कइएक सार्वजनिक जगहन में सरकारी समारोह का समानान्तर स्वतंत्रता दिवस पूरा जोस खरोस का साथ मनावल गइल, जहाँ अबतक के परंपरा का खिलाफ कवनो भी0आई0पी0 का बजाय जन-साधारण से रिक्सा वाला राष्ट्रीय झंडा फहरवले.\nदेशरत्न डा0 राजेन्द्र प्रसाद के आधुनिक भारत का इतिहास में बहुत ऊँचा स्थान बाटे. उहाँ का त्याग-तपस्या, गुण-आदर्श आ विद्या बुद्धि के एह छोट लेख में बखन कइल संभव नइखे. साँच पूछीं त, राष्ट्रपति बनवला से उहाँ के कवनो महातम ना बढ़ल, बलु राष्ट्रपतिए का पद के गरिमा बढ़ गइल. एने, हमनी में अपना महापुरुष लोग के भूलत बिसारत जाए के प्रवृत्ति बढ़ल जाता. ‘डूबल सुरुज के केहु ना पूजे, ऊगत सुरुज के सभे पूजेला’ वाला कहाउत हमनीं पर पूरा-पूरा लागू होता. राजेन बाबू के भी हमनीं करीब भूलते जात बानीं. उनका जन्म-दिन के, देश में के कहो, उनका जन्म-भूमि बिहार में भी, सार्वजनिक छुट्टी ना होखे आ कवनो दमगर समारोह ना मनावल जाय. अभी तक पटना में उहाँ के कवनो कहे लायक स्मारक नइखे बन सकल. ई कवनो निमन बात ना ह. बाकिर खुशी के बात ह कि अब बिहार सरकार के ध्यान एह तरफ जा रहल बा. 14 अगस्त, 1975 के पटना में राज भवन के सामने, जहाँ पहिले सम्राट पंचम जार्ज के मूर्ति रहे, राजेन्द्र बाबू के मूर्ति बइठावल गइल. मूर्ति के अनावरण बिहार के राज्यपाल महामहिम श्री रामचन्द धोंडिबा भंडारे जी कइनीं आ एगो बहुत लमहर कमी पूरा हो सकल. उमेद बा, आगे भी एह दिशा में कुछ कारगर कदम उठावल जाई.\nबंगला देश का इतिहास में शेख मुजीबुरहमान के नाँव सोना का कलम से लिखाई. पाकिस्तानी तानाशाही का खिलाफ मुक्ति-आंदोलन उनके गतिशील रहनुमाई में शुरू भइल. आगे चल के ई आन्दोनल जुध के रूप धर लिहलस आ एगो अन्तराष्ट्रीय समस्या बन गइल. विस्तार में जाए खातिर एह लेख में ना जगह बा आ ना कवनो जरूरते. काफी जद्द-जहद, खून खराबी आ तबाही-बरबादी का बाद बंगला देश आजाद भइल आ शेख मुजीब एकर प्रधानमंत्री बनावल गइले. कुछे दिन का बाद उहाँ संसदीय शासन-प्रणाली माकूल ना बुझाइल. एह से संविधान में संशोधन क के राष्ट्रपतीय शासन-प्रणाली कायम कइल गइल आ बंग-बन्धु मुजीब राष्ट्रपति बनले. कुछ अन्दरूनी कारण से सब विरोधी पार्टियन आ अखबारन पर रोक लगा के अब शेख जी का पार्टी के एकदलुआ शासन चलत रहल ह, बाकी ‘होता है वही जो मंजूरे खुदा होता है’. 15 अगस्त, 1975 के बंगलादेश में खूनी सैनिक विद्रोह हो गइल. बंग-बन्धु बड़ा बेरहमी से, अपना परिवार के सभ लोग के साथे, मारल गइलन आ उनका जगे पर श्री खोंडकर मुस्ताक अहमद बंगलादेश के राष्ट्रपति बनले. श्री मुजीब का मृत्यु के भारत के एगो दमगर दोस्त दुनिया से उठ गइल, जवना के पूरा कइल आसान नइखे. खुशी के बात बा कि नयका सरकार भी भारत से हीतई’-मीतई बनवले रखे के एलान कइले बाटे. एही बीच 17 अगस्त, 1975 के लीबिया में चउथा बेर सैनिक विद्रोह भइल, बाकी नाकाम कर दिहल गइल.\nपटना शहर चारों ओर गंगा, सोन आ पुनपुन नदी से घेराइल बाटे. एह तरे एकरा पर तीनों नदियन से बाढ़ के खतरा बराबर बनल रहेला. अगर कबो तीनों एकवट के एके बेर धावा बोले त, पटना में कयामत भइल निश्चित बा. साइत इहे बात सोच के चन्द्रगुप्त आ अशोक आपन राजधानी मौजूदा पटना के बदला पटना सीटी में रखले रहलन. हजारन बरिस पहिले भगवान बुद्ध पटना पर आग, पानी आ फूट से खतरा बतवले रहीं. तथागत के ई बचन समय-समय पर साँचे होत गइल बा, जवना के दोहरावे के कवनो जरूरत नइखे. हमरा होस में 1948 आ 1967 में पुनपुन छरिअइली आ 1971 में गंगा खिसिअइली. बाकिर ‘मीठे स्वर गावे’ वाला सोनभद्र का प्रकोप से 25 अगस्त, 1975 के जे बाढ़ आइल ऊ अभूतपूर्व आ सबसे भयंकर रहे. सोन बाबा ‘राजा भोज’ आ ‘भोजवा तेली’ केहू के ना छोड़ले. 27 अगस्त, 1975 तक पटना के तीन चौथाई आबादी आ इलाका बाढ़ का चपेट में आ गइल. इतिहास में पहिला बेर राजभवन, मुख्यमंत्री-आवास, सचिवालय, हाईकोर्ट, जी0पी0ओ0, पटना जंक्शन, टेलीफोन एक्सचेंज आदि में बाढ़ के पाँच-पाँ छव-छव फीट पानी घुसल. पाटलीपुत्र, राजेन्द्र नगर, कदमकुआं, आर0 ब्लाक, बोरिंग रोड आ बेली रोड अइसन अमीरन के इलाका, श्री कृष्णपुरी, राजबंशी नगर, शाóी नगर, किदवईपुरी आ गर्दनीबाग अइसन सफेदपोश गरीबन के इलाका अउर मन्दिरी, सालिमपुर अहरा, जक्कनपुर, मीठापुर, लोहानीपुर आ पीरमोहानी अइसन आम इलाका बाढ़ के परतच्छ शिकार भइले सन.\nसिकन्दर का आक्रमण अइसन बाढ़ आइल आ चलिओ गइल, बाकी किसिम-किसिम के लोग का बीचे किसिम-किसिम के बतकही अबो सुनात बा. केहू बाढ़ के ‘मैन मेड’ कहता, केहू ‘भगवानी लीला’ कहता त, केहू अतना दिन से बिटोराइल पापन के फल बतावता. अब त, बहुते जाना जोतिसबाजी शुरू कइले बाड़न आ बहुते जाना आपन काविलियत छाँटतारे, बाकी असली मोका पर किनहूँ अपना बिल-मान से बाहर ना निकलले. आम लोग का इहे गुनावन बाटे कि बाढ़ कुछ हद तक पटना के पाप, गंदगी त जरूर धो दिहलस, बाकी एको पाप-महल के गिरा-भहरा ना सकल. एह से बहुते लोग एकरो ले जबरजस्त-जोरदार बाढ़ लेके आवे खातिर गंगा मइया के चुनरी-पियरी आ खोंसी-पाठा भाख रहल बाड़न. कुछ लोग त, अउरी आगा बढ़ के बाढ़ देवी के लहुरा माई भूकम्प देवता के गोहरा-मना रहल बाड़े, ताकि ‘गढ़-लंक’ अइसन चमकत-दमकत पाप-महल बालू के घरौना अइसन एकजोराहें से ढह-बह जा मन आ सभकर प्यारा पठना सीता मइया अइसन पाक-पवित्तर हो सके.\nबड़हन देशन के खुदगरजी, धींगा-मस्ती आ गोटी बइठउअल का चलते छोट-छोट देशन में बराबर झंझट-झमेला मचल रहत बा. एह तरे छोट देशन के जनता आ शासक दुनों में केहू का चैन नइखे आ सभकर जिनगी साँसत में पड़ल रहता. कब कहाँ गृह-युद्ध, उलट-फेर आ सैनिक-विद्रोह हो जाई, कहल नइखे जा सकत. अरब-इóाइल, लंका-पोर्तुगाल, लेबनान-फिलस्तिीन आदि में झंझट लागले बा. 29 अगस्त, 1975 के लैटिन अमेरिका के एगो छोटहन देश पेरू में सैनिक विद्रोह भइल. ऊहाँ ‘कूप’ में राष्ट्रपति बन गइले आ आपन सरकार कायम कइलन.\nअगस्त महीना मनहूसियो में कवनो कम नइखे आ बहुते लोग पर गाज गिरवले बा. एह महीना में जहाँ निमन-निमन लोग के जनम आ निमन-निमन घटना भइल बाड़ी सन, उहाँ कइएक लोग के मृत्यु, हत्या आ आत्महत्या भी अगस्ते में भइल बडुए. आज से करीब दू हजार बरिस पहिले मिó देश के रानी आ अपना नमाना के विश्वसुन्दरी क्लिओपेट्रा 30 अगस्त, ई0पू0 30 में जुलियस सीजर से हार खइला पर जहरइला साँप से कटवा के आत्म-हत्या कर लिहली आ एगो परम सुन्दरी के दुखदायी अन्त भइल. अंगरेजी में ‘पोयटिकल स्केचेज’, ‘ऐन आइलैंड इन दि मून’, ‘सौंग्स ऑफ इन्नोमेंट’, ‘मैरेज आम् हेवुन ऐंड हेल’ आ ‘दि बुक ऑफ युरिजन’ के रचइता, कवि, कलाकार, दार्शनिक आ स्वप्नद्रष्टा विलियम ब्लेक 12 अगस्त, 1827 के सुरधाम गइलन. हालीउड के सुप्रसिद्ध अभिनेत्री, अंगरेजी फिलिम ‘नियाग्रा’, सेवुन इयर्स इच’, ‘हालीउड आन बस्ट’, ‘बस स्टौप’ आ ‘दि मिरेक्ल’ के हिरोइन लाखन-लाख दिलदारन का हिरदा के रानी आ 18 इंच सीना-24 इंच कमर-36 इंच नितम्ब-वाली परम भावुक सुन्दरी मेरिलीन मनरो अपना 36 वां बसन्त में5अगस्त, 1970 के नीन आवे वाला दवाई खा के आत्म-हत्या कर लिहली आ दुनिया भर में अपना ‘फैन’ सभ पर गाज गिरा देली.\nअमेरिका में हिन्दू-धर्म के झंडा ऊपर उठवनिहार स्वामी विवेकानन्द के गुरु आ देश-विदेश में रामकृष्ण मिशन आश्रम के आराध्यदेव महर्षि रामकृष्ण परमहंस जी 16 अगस्त, 1886 के अपना नश्वर शरीर के त्याग कइनीं. ‘स्वराज्य हमारा जन्म-सिद्ध अधिकार है’ नारा के देनिहार, श्रीमद्भगवतगीता के भाष्यकार आ राष्ट्र-पितामह लोकमान्य बाल गंगाधर तिलक का 1 अगस्त, 1920 के गंगा-लाभ भइल. सोवियत रूस के तानाशाह जोसेफ स्टालिन के संघतिया आ महान क्रान्तिकारी लिओन ट्राटस्की 20 अगस्त, 1940 के मेक्सिको में बड़ बेरहमी से मार देहल गइलन, जवना के खबर सुन के समूचा संसार सन्न रह गइल.\nभारत में नोबुल पुरस्कार के पहिला पवनिहार, राष्ट्र-गीत ‘जन-गन-मन अधिनायक’ के रचयिता आ महात्मा गाँधी के गुरुदेव विश्वकवि रवीन्द्रनाथ टैगोर के7अगस्त 1941 के सरगबास भइल. भारतीय राष्ट्रगीत का रूप में ‘जन-गन-मन’ के सबसे पहिले अपनावे वाला, आजाद हिन्द फौज के प्रवर्त्तक ‘जय हिंद’ आ ‘दिल्ली चलो’ नारा के देनिहार आ महान क्रांतिकारी नेताजी सुभाषचन्द्र बोस के अगस्त, 1945 में एगो विमान-दुर्घटना में तथाकथित मृत्यु भइल. नेपाल के दसवाँ नरेश श्री पाँच महाराजाधिराज वीरेन्द्र विक्रम शाह देव के दादी, स्वर्गीय राजा महेन्द्र के माई आ स्वर्गीय राजा त्रिभुवन के मेहरारू रानी उषा देवी 21 अगस्त, 1975 के शांत भइली. भारत के पकिया दोस्त आ बंगलादेश के जनक शेख मुजीबुर्रहमान 15 अगस्त, 1975 के सैनिक विद्रोह में मारल गइलन.\nअगस्त का मनहूस साया से संगीत संसार भी नइखे बाँचल. भारत के सुप्रसिद्ध संगीतशास्त्री आ संगीतज्ञ पùभूषण विनायक राव पटवर्द्धन 23 अगस्त 1975 के सरगबासी भइलन. आधुनिक आयरलैंड के राष्ट्रपिता, भारतीय स्वतंता आन्दोलन के पकिया हिमायती, आयरिश गणराज्य के भूतपूर्व प्रधानमंत्री-राष्ट्रपति श्री ईमन डिबेलरा के 29 अगस्त, 1875 के मृत्यु भइल.\nएह तरे अगस्त में बहुते छोट-बड़, भारी-हलुक आ निमन-बाउर सब तरे के घटना भइल बाड़ी सन, जवना के लेके देश, विदेश आ दुनिया में बड़ा सोर मचत रहल. अबहीं जब तक लय भा कयामत नइखे हो जात तब तक अगस्त अइबे करी आ अइसन-अइसन घटना होते रही, जवना से एह महीना के महातिम आगहूँ बढ़त जाई. अगर दुनिया का कलेंडर से अगस्त निकाल दियाव चाहे एक महीना में भइल बातन के अलगा छाँट दियाव त, संसार के इतिहास अधूरा-अधूरा रह जाई. लेकिन अइसन पागलपन केहू कबो ना करी. सृष्टि का साथे-साथे अगस्त के नाँव भी आगे बढ़त रही, एह में कवनो शको-सुबहा नइखे.


ऊ दिन कइसे भूलाएम – कल्पना शाह – Anjoria\nपंजाब के लड़की. पिता पायलट हउवें बाकिर ओकरा ऊँचाई से डर लागेला. मेडिकल में जाये के मन रहे बाकिर बीएससी करे के पड़ल. ओकरा बाद डायटिशियन के कोर्स कइली आ एगो अस्पताल में नौकरियो मिल गइल. बाकिर कहल जाला कि आदमी के किस्मत ओकरा के ओहिजा ले के चलिये जाला जहाँ ओकरा जाये के रहेला.\nबाति हो ता कल्पना शाह के. जे आजु भोजपुरी सिनेमा में बुकंदी पर चहुंप चुकल बाड़ी. अपना फिल्म में आवे के संजोग का बारे में बतावत कल्पना कहली कि नाचे के शौक रहे से चंडीगढ़ में एगो स्टेज शो में नृत्य कइली. बाद में ऊ परफारमेंस कवनो चैनल पर देखावल गइल त अशोक जैन कहीं से उनकर नम्बर पता कर के उनुका के फोन कइलें आ पुछलें कि एक भोजपुरी फिल्म में काम करोगी ? फिल्म रहे “बड़की माई”. थोड़ हिचकिचाहट का बाद हँ कह दिहली आ जब शूटिंग शुरु भइल त पहिलके शॉट ओके हो गइल.\nफिल्म में आवे में घरो वालन के पूरा सहयोग मिलल. फेर त “भईया के साली, जोगी जी धीरे धीरे, प्रधान जी, प्रेम पुजारन, जब केहू दिल में समा जाला, मार देब गोली केहू ना बोली, कसूर, लखैरा, अपने बेगाने, हम हईँ निरहुआ के जीजा, आ निरहुआ अनाड़ी समेत कई गो फिल्म में काम कर चुकल बाड़ी भा करत बाड़ी.\nभोजपुरी सिनेमा में अश्लीलता का बारे में कल्पना के कहना बा कि जतना बा ना ओह ले बेसी के शोर बा. सगरी भोजपुरी के बदनाम करे खातिर हो रहल बा. अश्लील सीन भा संवाद कबहियो फिल्म के मुख्य पात्र का बीच ना होखे बलुक ओकरा के एगो अलगे ट्रैक पर राखल जाले. बाकिर ईहो जरुरी नइखे कि वइसनो सीन राखले जाव. दर्शक के बढ़ियो मनोरंजन दिहल जा सकेला.\nPrevious Post: I dreamed to becomeastar : Hitendra Singh\nNext Post: सलमा आगा गवली भोजपुरी गाना


प्रयोगकर्ता वार्ता:Aneel missra - विकिपीडिया\nWelcome! Aneel missra\nस्वागतम्! नमस्कार Aneel missra जी, भोजपुरी विकिपीडिया पर राउर बहुत स्वागत बा!\nAneel missra जी ए समय रउँआ विकिमीडिया फाउन्डेशन क परियोजना भोजपुरी विकिपीडिया पर बाड़ीं। भोजपुरी विकिपीडिया एगो मुक्त ज्ञानकोष हवे, जेवन ज्ञान बाँटे खातिर तैयार रहे वाला दुनिया भर की योगदान करे वाला भईया बहिनिन द्वारा लिखल जाला। ए समय ए परियोजना में 20,977 शामिल सदस्य लोग बाटे। ई बहुते खुशी क बाति बा कि रउँओं ए में शामिल हो गइल बाड़ीं। विकिपीडिया से सम्बन्धित कई तरह क सवाल जेवन रउँआ की मन में होई ओकर जबाब अक्सर पूछल जाए वाला प्रश्न में मिल जाई। आशा इहे बा कि रउँआ इस परियोजना में नियमित रूप से शामिल होकर भोजपुरी भाषा में ज्ञान के संरक्षित करे में आपन योगदान देइब। एक बेर फिर से बहुत धन्यवाद आ स्वागत बा।\n"https://bh.wikipedia.org/w/index.php?title=प्रयोगकर्ता_वार्ता:Aneel_missra&oldid=625850" से लिहल गइल\nएह पन्ना पर आखिरी बेर संपादन 24 सितंबर 2018 के 04:56 बजे भइल रहल।


युगधर्म के समुझत रहले कृष्ण – Anjoria\nयुगधर्म के समुझत रहले कृष्ण\nAug 22, 2011 कृष्ण के प्रासंगिकता, पाण्डेय हरिराम, महाभारत\nआजु जन्माष्टमी ह आ एह मौका पर कृष्ण जन्म के चर्चा जरूरी बावे. काहे कि आजु हमनी का फेर एगो विचित्र संक्रमण काल का चौराहा पर खाड़ बानी जा. मौजूदा काल आधुनिक आ उत्तर आधुनिक काल से आगा बढ़ के एगो वैश्विक काल में प्रवेश कर रहल बा आ ई एगो संक्रमण काल बावे. तेज रफ्तार से बदलत वक्त में अक्सर परम्परा अउर मान्यता भुलाये लागेली सँ आ संस्कृतियन के टकराव शुरु हो जाले. अइसन बदलाव में हमेशा कृष्ण जइसन कवनो नायक के जरूरत होला.\nमहाभारत के कथा के अगर समाजविज्ञान वाला विश्लेषण कइल जाव त देखे के मिली कि महाभारत उत्तर भारत में गंगा- यमुना के कगार पर के इलाकन में भइल भारी राजनीतिक आ सामाजिक उथल-पुथल के दस्तावेज ह आ साहित्य में तनिका बढ़ा चढ़ा के ऊ काल आजुओ ले बाचल बा. बाकिर इहो तय बा कि वह एह महाद्वीप में ऊ एगो बड़हन संक्रमण के काल रहल. कृष्ण एह संक्रमण काल के अकेला नायक रहले. महाभारत के सगरी पात्र एगो बिलात सभ्यता के पात्र हउवे. एहसे ऊ चाहे जतना चमकत होखसु घटनाक्रम उनुका के लगातार तेजहीन बनावत जा ता. मानव सभ्यता कबीला आ गण से होत परिवार आ कुल के राज्य के रूप धरत नया सिरा से अपना के फेर से जमावे का मोड़ पर खाड़ बिया. अतना पारिवारिक कलह अउर बदलत नैतिकता से उपजत सामाजिक संघर्ष आ ऊहसे पैदा मानवीय पीड़ा सभ्यता के कवनो संक्रमणे काल में हो सकेले. कृष्ण का लगे एह सभके एगो व्याख्यो बा आ संक्रमण युग के लायक काम के एगो दर्शनो. पाण्डवन से कृष्ण के सरोकार कवनो मोह का चलते ना हो के युगधर्म का चलते रहल.\nएही संदर्भ में इहो साफ होखत बा कि गीता के संदेश ना त आध्यात्मिक पाठ ह ना खाली कोरा कर्म के ज्ञान. बलुक दुखी अर्जुन का माध्यम से एगो नया समाज अउर नयकी व्यवस्था बनावे के संदेश हवे. मानवता के समूचा संकट काल के कृष्ण अपना भीतर एह तरह गाँठ लिहले रहले कि गांधारी ओह लड़ाई का बाद कृष्ण के शाप देत कहले रहली कि, “तू चहीतऽ त लड़ाई रुक सकत रहे !” अब अपना बेटन के गँवावे से दुखी गांधारी ई भुला जात बाड़ी कि लड़ाईये रोके के आखिरी कोशिश खातिर कृष्ण खुदे दूत बनके कौरवसभा में गइल रहले. गांधारी कृष्ण के ओह लड़ाई के कारण मान लिहली जबकि मनुष्य कारण बनिये ना सके. कारण त इतिहास रहल जे करवट बदलत रहे ! कृष्ण त बस ओह महाबदलाव के देखवईया रहलन. एहसे बदलाव के अगुवाई करे वाला हर नेता के, चाहे ऊ केहू होखे, कहीं ना कहीं कृष्ण के जरूरत पड़बे करेला. कृष्ण के पूरा कहानी में अतना मानवीय तत्व अउर अतना अनुभव बावे कि एह कथा के समुझला के जरूरत बा.\nआजु हमनी के समाज जवना मोड़ पर खाड़ बा ओहिजो बदलाव के आहट सुनाई देत बा आ अइसनका में कृष्ण अउरीओ प्रासंगिक हो जात बाड़न. आजु फेर नया व्यवस्था बनावे के मांग हो रहल बा आ व्यवस्था बिया कि ओहिजे कायम रहे के जिद ठनले बिया. एहिजा ईहो समुझल जरूरी बा कि समय हमेशा हालात से जुड़ल होला आ आजु हालात के सगरी संदर्भे बदल गइल बा. आजु सगरी मानवीय सम्बंध, परिवार के स्वरूप, सत्ता आ सम्पत्ति के ढांचा, मरद मेहरारू के संबंध आ सामाजिक संस्था सगरी बदलत बाड़ी सँ. एही संक्रमण में जीवन के ओकरा पूरापन में आँकल जरूरी हो गइल बा जइसन तब कृष्ण कइले रहले. तबहिये पुरनका भिती ढहवले बिना नया भिती उठावल जा सकेला, नया समाज उपजावल जा सकेला. ना त ढहल रोकल संभव ना हो पाई. एह ढहल के रोके खातिर हमनी के कृष्ण के जीवन से सीखे के पड़ी.\nभोजपुरी के आठवीं अनुसूची में शामिल करावे पर राष्ट्रीय बहस


नन्दू निक्कमा में अरुण सिंह – Anjoria\nAugust 29, 2011 Editor मनोरंजन 0\nफिल्म जगत में वइसे त ढेरे कलाकार आपन किस्मत आजमावे आवेले बाकिर देर सबेर सभका एह सच्चाई से रुबरु होखे पड़ेला कि फिल्मी दुनिया में कामयाब होखे ला अथाह प्रतिभा, लगन आ धीरज के जरूरत होला. हालांकि इहो साँचे बा कि भाई भतीजावाद का नींव पर कई कलाकारन के आसानी से सफलता मिल जाला.\nबाकिर जिनकर एह फिल्मी दुनिया में केहू माई बाप नइखे ओकरा त अपने आपन राह निकाले के पड़ेला. अइसन कलाकारन के कामयाबी उनुका के काबिले तारीफ बनावेले. आ ओही में से हउवे अरूण कु. सिंह जे बिहार के रोहतास जिला के विक्रम गंज शहर के रहे वाला हउवन. साल 2002 में अभिनय करे आ गाना गावे मुम्बई त आ गइलन बाकिर अभिनय भा गावे के मौका मिले खातिर जवना पहचान के जरूरत होला उहे इनका लगे ना रहल. पूरा पढाई बैंगलोर यूनीवर्सिटी से कइलन ओहिजे कॉलेज में बेस्ट सिंगर के अवार्डो पवले. बचपने से सपना रहल कि फिलिमन में काम करसु बाकिर पढ़ाई का चलते ना कर पवले. बाकिर अब इंजीनियर बनला का बादो भोजपूरी फिलिमन में गावत बाड़न, अभिनय करत बाड़न.\nअरुण सिंह निर्देशक ब्रज भूषण के फिल्म ‘‘नन्दू निक्कमा’’ में एगो डॉक्टर के भूमिका में बाड़न. निर्देशक आकाश योगी के फिल्म ‘‘लाल चिंगारी’’ में एसपी बनल बाड़े, महुआ टीवी के धारावाहिक स….से सुरसतीओ में ड़ा. के किरदार करत बाड़न आ हिन्दी फिल्म ‘‘बेगर्स डॉन’’ मे भिखारिअन के डॉन बनल बाड़न.


निर्देशक क़मर हाजीपुरी के सम्मान – Anjoria\nजानल मानल निर्देशक क़मर हाजीपुरी के सम्मान पिछला दिने श्रीपतालेश्वर मंदिर ट्रस्ट हाजीपुरी क ओर से बिहार भाजपा के प्रदेश अध्यक्ष मंगल पांडे अक्षयवट राय स्टेडियम में ‘गुलाब थियेटर’ जइसन स्तरीय फिल्म के निर्देशन करे खातिर फूलमाला पहिरा के आ स्मृति चिन्ह दे के कइलन. एह मौका पर बिहार के उपमुख्यमंत्री सुशील कुमार मोदी, श्रम संसाधन मंत्री जनार्दन सिंह सिग्रिवाल, विधायक नित्यानंद वगैरह खासमखास लोग मौजूद रहुवे.\nक़मर हाजीपुरी मूलतः हाजीएपुर के रहे वाला हउवें. शुरूए से इनकर रूझान कला क्षेत्र क ओर रहुवे. इनका निर्देशन में बनल भोजपुरी फिलिम ‘गुलाब थियेटर‘ जल्दिए रिलीज होखे वाली बा. साथ ही इनका निर्देशन में बने वाली एगो अउर फिलिम ‘पवन बैण्ड बाजा‘ जल्दिए फ्लोर पर जाई.


भारत से गइल छात्रन का साथे अमेरिका में जानवरन जइसन बर्ताव – टटका खबर\nभारत से गइल छात्रन का साथे अमेरिका में जानवरन जइसन बर्ताव\nधोखा दे के भारत के विद्यार्थियन के अमेरिका के कैलिफोर्निया में ट्राय वैली विश्वविद्यालय में प्रवेश लिहला का बाद ओह विद्यार्थियन का साथ अमेरिकी प्रशासन जानवर लेखा व्यवहार करत बा. ओकर कहना बा कि ई छात्र पढ़ाई वाला वीजा पर आ के जँहे तँहे नौकरी करत बाड़े. भारत सरकार अमेरिका से निहोरा कइले बा कि गलती ओह लड़िकन के नइखे विश्वविद्यालय के बा. आ ओह लड़िकन का साथे बदसलूकी ना होखे के चाहीं. कहल जा रहल बा कि ओह विद्यार्थियन के गोड़ में एगो रेडियो बेल्ट बान्ह दिहल गइल बा जवन कि जीपीएस प्रणाली से लैस बा आ जवना से पता चल जाई कि विद्यार्थी कवना समय कहवाँ बा.\nभारत से अइसनका विद्यार्थियन के गिनिती डेढ़ हजार से बेसी बा आ अधिकतर आंध्र प्रदेश के हउवें.


किताबि आ पत्रिका के परिचय –9– Anjoria\nजनवरी 11, 2017 डॉ. अरुणमोहन भारवि, भोजपुरी कहानी संकलन, मुट्ठी भर भोर\nमुट्ठी भर भोर\n” मुट्ठी भर भोर ” डॉ. अरुणमोहन भारवि के\nभोजपुरी कहानी संकलन हटे, जवना के प्रकाशन सन् 2013 में अरुणोदय प्रकाशन, आर्य आवास, भारतीय स्टेट बैंक (मुख्य शाखा) के सामने, बक्सर- 802101 (बिहार) से भइल बा. एकर कीमत 300 रुपया बाटे आ 120 गो पन्ना बा.\nएह कहानी संकलन में 24 गो कहानी आ लघुकथा के संकलन बा. भारवि जी वरिष्ठ कहानीकार हईं. इहाँ के कहानियन में सृजनात्मक क्षमता आउर किस्सागोई के बेहतर रूप के दर्शन होला.\nप्रोफेसर शिवमंगल राय के कहनाम बा कि ई संकलन हमनी के एह सच्चाई से जोड़ता कि भोजपुरी कहानियो में अब ऊ कलात्मक संयम आ गइल बा जेसे विचार संवेदना में आ संवेदना विचार के एकरूपता नजर आ सको.\n(“मुट्ठी भर भोर” से)\nबिश्वास का सङे कहल जा सकऽता कि एह किताबि के पाठक वर्ग का बीचे लोकप्रियता जरूर मिली.


टटका खबर, मंगल ७ फरवरी २०१२ | Anjoria's Weblog\n(मारीशस के प्रधानमंत्री नवीन चन्द्र रामगुलाम आ भारत के प्रधानमंत्री मनमोहन सिहं संयुक्त प्रेस वार्ता में)\nचार लेन वाला कोसी सेतु के उद्घाटन काल्हु केन्द्रीय सड़क परिवहन मंत्री सीपी जोशी करीहें, एह सेतु के चालू हो गइला से सिमराही से सुपौल के बीच के दूरी बहुते घट जाई आ सुपौल से लोग मुजफ्फरपुर, पूर्णीया, किशनगंज, बंगाल, असम वगैरह जा पइहें.\nबिहार सरकार के निर्देश का खिलाफ जदयू सांसद जय नारायण निषाद सुप्रीम कोर्ट में याचिका लगवले बाड़न कि सासद निधि केन्द्र सरकार के योजना ह आ एहमें कवनो बदलाव के अधिकार राज्य सरकार के नइखे.\nपटना जंक्शन पर मंगल से शुरू रूट रिले इंटरालाकिंग आ नन इंटरलाकिंग के काम शुरू होखला का चलते आजु से पटना जंक्शन, दानापुर आ राजेन्द्रनगर से खुले वाली बीस जोड़ी गाड़ियन के रद्द कर दिहल गइल बा. छिहत्तर जोड़ी गाड़ी दोसरा स्टेशन से चलावल जइहे सँ.\nपटना में एगो नया विशवविद्यालय खोलल जाई जवना में मगध विश्वविद्यालय में पड़े वाला पटना आ अगल बगल के सगरी महाविद्यालन के संबद्ध कर दिहल जाई.\nपटना हाजीपुर का बीच के महा्त्मा गाधी सेतु पर मंगल के रात भारी गाड़ियन के आवाजाही बंद रही काहे कि मरम्मत के काम करे के बा. बुध सबेरे से पुल फेर खोल दिहल जाई.\nमनरेगा के क्रियान्वयन के मुखिया लोग के अधिकार क्षेत्र से बाहर निकाल दिहल गइल बा आ अब एकरा खातिर जिलाधिकारियन से कार्यान्वयन निकाय बनावे के कहल गइल बा.\nपहिला दौर में काल्हु बुध का दिने यूपी के दस जिला में पचपन सीट पर मतदान करावल जाई. प्रशासन के दावा बा कि सुरक्षा के पुख्ता इंतजाम कर लिहल गइल बा आ कवनो मतदाता के दिक्कत ना होखे दिहल जाई. मतदाता के निजी वाहन चले पर कवनो रोक ना रही. औरत बेसी संख्या में वोट डाले लोग एह खातिर हर मरद का बाद दू गो औरत के वोट करावल जाई. जेहसे कि औह लोग के बेसी देर ले इंतजार ना करे के पड़े.\nमाघी पुर्णिमा का अवसर पर आजु लाखो लोग पवित्र नदियन में स्नान कइल. इलाहाबाद के मेला के ई आखिरी नहान रहल आ मेला अब खतम हो गइल..\nजौनपुर जिला अदालत मछलीशहर के सांसद रहल उमाकांत यादव के फर्जी बैनामा करावे का मामिला में सात साल के जेल आ पाँच हजार रुपिया के जुर्माना लगा दिहलसि.\nभाजपा सांसद योगी आदित्यनाथ कहले बाड़न कि अगर भाजपा हिंदुत्व के मुद्दा से अलगा भइल त ऊ आ उनुका जइसन लोग भाजपा से हट जाई.\nउमा भारती के कहना बा कि भाजपा के विधायके तय करीहें कि उनुकर नेता के होई आ एह मामिला में पहिले से कुछ तय नइखे. कहली कि भाजपा में योग्य लोग के कमी नइखे आ ई ओकर ताकत ह जवना के मीडिया में मतभेद का तरह बतावल देखावल जाता. कहली कि पार्टी में कवनो गुटबाजी नइखे.\nयूपी चुनाव में बिहार सरकार के दू गो सहयोगी अपने में लड़ाई लड़तारे. एह मसला पर राजद नेता अब्दुल बारी सिद्दिकी कहलन कि लागत बा गठबन्हन ढेर दिन ले ना चल पाई. ओने नीतीश कुमार आ सुशील मोदी सफाई देत कहलन कि बिहार में कवनो मतभेद नइखे बाकिर यूपी में गठबन्हन ना भइला का चलते दुनु पार्टी अलगा अलगा प्रचार करत बाड़े.\nसंत गुरू रविदास के जयन्ती आजु पूरा देश में श्रद्धा से मनावल गइल.\nअगिला दस तारीख से रेलगाड़ी के रिजर्वेशन तीन महीना का बदले चार महीना पहिले करावल जा सकी. वेटिंग लिस्ट में तीन सौ लोग हो गइला पर दू गो कोच आ सात सौ हो गइला पर पूरा एगो अतिरिक्त ट्रेन लगा दिहल जाई ओह ट्रेन का पाछा. अबहीं ई सुविधा कुछ गिनल चुनल ट्रेन में शुरू होखे वाला बा. एहसे दलालन का हरकत पर काबू मिल पाई.\nगोवा में कांग्रेस के टिकट बँटवारा के पहिलका सूची निकलते बगावत शुरू हो गइल बा.\nअमेठी में सोनिया के दामाद राबर्ट वाड्रा के जुलूस रोके वाला पर्यवेक्षक के गोवा तबादल कर दिहल गइल बा बाकिर एह तबादला पर उनइस फरवरी ले रोक रही, मुख्य चुनाव आयुक्त के कहना बा कि पर्यवेक्षक पवन सेन के तबादला के फैसला पहिलही लिहल जा चुकल रहे.\nएयरलाइंस अब सीधे अपना खातिर ईंधन आयात कर सकीहें. केन्द्र सरकार एकर अनुमति देबे के फैसला कइलसि.\nकेन्द्र सरकार अब अपना खातिर अधिकार बना लिहलसि कि ऊ चाहे त पन्द्रह साल के सेवा का बाद कवनो आईएएस के रिटायर करा सकेला. बस तीन महीना के नोटिस भा तीन महीना के वेतन भत्ता देबे के पड़ी. अइसने मौका पचीस साल सेवा पूरा भइला पर भा अधिकारी के उमिर पचास साल चहुँपलो पर हो सकेला. एह अधिकार से अब सरकार अपना अधिकारियन पर अँकुशा लगावे में सफल रही आ नेता आपन बात मनवा सकीहें.\nमहाराष्ट्र में २७ गो जिला परिषद आ ओकनी का नीचे के पंचायत समितियन में आजु मतदान करावल गइल.\nजनता के विरोध का चलते मालदीव के राष्ट्रपति मोहम्मद नशीद इस्तीफा दे दिहले आ उपराष्ट्रपति मोहम्मद वाहिद के सत्ता सँउप दिहले बाड़े. एगो जज के गिरफ्तार करे के आदेश का चलते खिसियाइल जनता के विरोध उनुका के मजबूर कर दिहलसि. जज एगो सरकार विरोधी आदमी के रिहा करे के आदेश दिहले रहले.\nभारत आ मॉरिशस का बीच मॉरिशस में राजीव विज्ञान केन्द्र में एगो प्लेनेटेरियम लगावे आ शिक्षा, वस्त्र, खेल वगैरह मामिला में पाँच गो समझौता पर दस्तरखत भइल बा. प्रधानमंत्री मनमोहन सिंह आ भारत यात्रा पर आइल मॉरिशस के प्रधानमंत्री नवीनचन्द्र रामगुलाम का बीच शिष्टमंडल स्तर के बातचीत का बाद ई समझौता भइली सँ.\nसीरिया में हिंसक वारदातन में चार गो सुरक्षा बल जवानन समेत पचीस लोग मरा गइल. अबही ले सीरिया में छह हजार से अधिका लोग के जान जा चुकल बा.\nफिलीपीन्स के मध्य प्रांत नीग्रो ओरियंटल द्वीप में आइल भूकंप में कम से कम ४४ लोग के जान जाये के खबत बा.\nअमरीका ईरान पर अउरी कड़ा प्रतिबंध लगा दिहलसि.\nसंसद के बजट सत्र बारह मार्च का दिने राष्ट्रपति के अभिभाषण से शुरू होखी. रेल बजट चौदह मार्च के आ आम बजट सोलह मार्च के पेश कइल जाई. आर्थिक सर्वे के रपट पन्द्रह मार्च के जारी होखी. बजट सत्र के पहिला दौर बीस मार्च ले चली आ फेर दुसरका दौर चौबीस मार्च से शुरू होके बाईस मई ले चलावल जाई.\nसार्वजनिक वितरण प्रणाली में जरूरी सुधार पर चरचा करे खातिर सगरी राज्यन के खाद्य आ कृषि मंत्रियन के बइठक आठ आ नौ मार्च के दिल्ली में बोलावल गइल बा.\nतिकोनिया एकदिना क्रिकेट मैच में बुध का दिने भारत आ श्रीलंका का बीच मैच होखी.


भीड़ का बीच अकेला होखला के दुख.. – Anjoria\nभीड़ का बीच अकेला होखला के दुख..\nअप्रैल 30, 2011 भीड़ का बीच अकेला होखला के दुख\n80 के दशक के एगो गाना हजारन दिल के छूवत ऊ तार खनका दिहले रहुवे, ओह भावना के उभार दिहले रहुवे जवना के लोग महसूस त करत रहे लेकिन या त लोग का लगे बयान करे लायक शब्द ना रहत रहे भा हिम्मत. एह गाना का साथ हर ऊ आदमी अपना के जोड़ के देखत रहुवे जे कवनो छोट शहर से आ के कवनो बड़ शहर भा मेट्रो में अपना के डूबत बिलात देखत रहुवे.\nअपना के एगो महानगर का भीड़ में डूबल असहाय हो के टुकुर टुकुर देखल आ कुछ ना कर पावे के बेबसी. एगो महानगर में अपनन से कटत आ फेर ओकरा के सही ठहरावे खातिर अपने के बिसरावत रहल. हँ, ई उहे दौर रहे जब दुनिया का साथ साथ हिन्दुस्तानो का महानगरन में रहे वाला लोग बदले लागल रहे. एहसे पहिले कि बात आगा बढ़ाईं ओह गाना के मुखड़ा पढ़ लिहल जाव….\n‘सीने में जलन, आंखों में तूफ़ान-सा क्यूं है. इस शहर में हर शख़्स परेशान-सा क्यूं है.. दिल है तो धड़कने का बहाना कोई ढूंढे, आईना हमें देख के हैरान-सा क्यूं\nहै. सीने में जलन आंखों में तूफ़ान-सा क्यूं है.’\nपिछला 25 बरीसन में एह गाना के शाश्वतता में कवनो बदलाव नइखे भइल. हँ जवन बदलाव आइल बा ऊ ई कि अब ई भाव महानगरे ले सीमित नइखे रहि गइल. अब छोटको शहर कस्बा में रहे वाला लोग एह गाना के मर्म बखूबी महसूस करे लागल बाड़े आ अपना जिनिगी के बेरंग होखत देखला का बावजूद कुछ कर पावे के बेंवत नइखे.\nफौरी तौर पर हमनी का एकरा के समाज के बदलत चेहरा, भारतीय संस्कारन के खतम होखे के मिसाल, परिवारन के टूटे के प्रक्रिया, ‘एकला चलो रे’ के हमनी के चाहत, न्यूक्लियर परिवारन के चलन, कंज्यूमर कल्चर के प्रचलन अउर ना जाने का का कहि के कन्नी काट सकीलें. कुछ लोग, खासकर के मनोवैज्ञानिक, एह अकेलापन के एहसास के भा फेर एकरा से पीड़ित आदमी के मानसिक रूप से कमजोरो मान सकेलें.\nबाकिर का इहे साँच बा ? का इहे ऊ कारण रहली सँ जवना चलते नोएडा में दू गो बहिन छह महीना ले अपना आप के पूरा दुनिया से काट के रखली सँ. खाइल बन्द कर दिहली सँ. कंकाल बनि के मौत के इंतजार करत एह दुनु बहिनन के टीवी पर देखके का रउरा इहे लागल कि अपना एह हालत खातिर ऊ खुद जिम्मेदार रहली सँ. का ई दुनु बहिन मानसिक रूप से अतना कमजोर हो गइल रहीं सँ कि मउअते एकमात्र रास्ता बाचल रहे ? का रउरा मानत बानी कि इंजीनियरिंग अउर अकाउंटिंग की पढ़ाई कर चुकल दुनु बहिनन में जिनिगी जिए के कवनो जज्बा बाचले ना रहे. महज बाप महतारी के मौत आ भाई से नाता टूटला का चलते ऊ दुनु अपना के मेटा दिहल बेहतर मनली सँ.\nना. ई साँच त कतई ना हो सके.\nकम से कम एक बात त दावा से कहल जा सकेला – अपना-आपके तिल-तिलके, रोज मरत देखे खातिर जवना हिम्मत के जरूरत होखेला ऊ कवनो मानसिक रूप से कमजोर भा विकृत आदमी में ना हो सके. सामान्य जिनिगी जिये के आदी एह दुनु बहिनन में जिये के चाहत पुरजोर रहल होखी. एकनियो के तमन्ना रहल होखी कि आपन एगो घर होखो, मरद होखसु, बाल बच्चा होखऽ सँ, सास ससुर होखसु, भरल पूरल परिवार होखे, नौकरी होखे, दोस्त होखसु, रिश्तेदार होखसु – ऊ सबकुछ, जवन हर केहू अपना जिनिगी में चाहेला. लेकिन कहीं ना कहीं कवनो खता रह गइल होखि आ फेर शुरु भइल होखी जिनिगी में खालीपन के ऊ सिलसिला जवना में ई दुनु बहिन एहतरह बिलात चल गइली सँ कि अपना आपे के मेटा देबे के ठान लिहली सँ. आ ई उहे बाति बा जवना पर हमनी सब के गौर करे के जरूरत बा.\nहमनी के ई सोचे के चाहीं कि आखिर हमनी के आसपास जे लोग बा, जे हमनी के करीबी दोस्त ह, जे हमनी के हित मित बा, ऊ लोग का अब अतना बेजाँय बेकार हो गइल बा कि ओह लोग का तरफ ध्यान देबे खातिर हमनी का लगे समये नइखे रहि गइल ? हमनी सब अपना काम में अउर अपना पारिवारिक उलझन में का अतना अझूरा गइल बानी जा कि केहु दोसरा खातिर समय निकालल हमनी खातिर बहुते बड़हन बाति हो गइल बा ? हमनी का त अपना दफ्तर के तनाव के परिवार पर हावी कर लिहिला जाँ आ फेर परिवार के दबाव से खुद के बचावे खातिर बाजार के रास्ता धर लेनी जा. टीवी चलाके पूरा परिवार टकटकी लगवले अपने अपने दुनिया में डूबल बिलाइल रहेला अगर ओकरा से फुरसत मिले त कंप्यूटर पर भा आईपॉड पर लागल रहेनी जा. आ अगर ईहो ना होखे त हमनि का सूतत रहेनी जा.\nअरे भाई, जब हमनिये का अपना-आपसे फुरसत नइखीं पावत त फेर केहू दोसरा खातिर वक्त कहाँ से निकाल सकीलें. हमनी का खुद ही अकेले रहल चाहत बानी जा आ जब अपना अकेलापन से मन उबियाले तब जा के आसपास पर नजर पड़ेला. अपना परिवार के, अपना दोस्तन के, अपना हिताईमिताई के तूड़े खातिर जतना हमनी का खुद जिम्मेदार बानी जा ओतना ऊ लोग नइखे जे हमनी का आसपास बा.\nतनी याद करीं, पिछला बेर कब हमनी में से केहू अपना महतारी, बापर, बीबी, बेटा भा बेटी का साथ बइठ के बेतरती के गप मरनी जा. कब हमनी में से केहू ई जाने के कोशिश कइल कि ऊ बहिन जे अपना पारिवारिक उलझन का बावजूद हमनी का हाथ पर राखी बान्हेले ओकर घर कइसे चलत बा. ऊ भाई जेकर बीवी काम का सिलसिला में कुछ दिन खातिर कवनो दोसरा शहर गइल बिया ओकर बच्चा घर पर आपन काम कइसे करत बाड़न सँ. फोने पर बेटा के आवाज सुनके दिनभर खुशी से गावे गुनगुनावे वाली महतारी से कब हमनी में केहु ई पूछल कि माई तोर गोड़ के दर्द बढ़ल त नइखे. हमनी का ई सब ना पूछीं. हँ ई जरूर कहीलें सँ कि आजु का जमाना में परिवार बाचल नइखे.\nअगर नोएडा के दुनु बहिनन से ओकनी के भाई हर दिन बतियवले रहीत, पूछले रहीत कि तू सब ठीक बाड़ू सँ नू, ना होखे त कुछ दिन खातिर बंगलुरु आ जा सँ –6महीना में एकहू बेर वक्त निकालके ओकनी से भेंट करे नोएडा आइल रहीत त का ऊ दुनु एही तरह टकटकी लगवले मउवत के इन्तजार करती सँ ? अगर ओकनी के कवनो सखी दोस्त ओकनी से बतियवले रहीत, ओकनी के मानसिक स्थिति समुझे के कोशिश कइले रहीत, त का ई दुनु खाइल-पियिल एह तरह छोड़ले रहती सँ ? अगर आसपास रहे वाला ओकनी के कवनो संबंधी ओकनी के पीड़ा, ओकनी के दर्द समुझे के कोशिश कइले रहीत त का आजु ओकनी में से कवनो के जान गइल रहीत, शायद ना.\nएह हादसा के सिर्फ एगो नाम दिहल जा सकेला – हमनी के खुदगर्जी.\nएको बेर सही, एह दुनु बहिनन के दिमाग अगर हमनी का पढ़े के कोशिश करीं, त का कुछ ना बितल होखी एकनी पर. सबसे पहिले दुनिया से खुद के काटल. हर तरह के मनोरंजन से खुद के महरूम कइल. हर रिश्ता से अपना-आपके अलगा कर लिहल. अपना हर चाहत के सिरे से कूंच दिहल. ख्वाहिशन के खून कर दिहल. तन्हाई के चादर एह तरह से ओढ़ल कि ओकरा पार कुछ न आ पावे. फेर एह सदमा के अपना भीतर एगो जख्म का तरह पोसल कि बाप-महतारी के मौत का बाद ओकनी का जिनिगी में कुछ ना बाचल. ओकरा बाद अपना आप के अतना मजबूत कइल कि अब तिल-तिल के मुअले ओकनी के नियति बा. भूख से कुलबुलात आंतन के दर्द के दिमाग के एकजुटता से मेटा दिहल. कमजोर पड़त पसलियन आ कांपत हाथन के थरथराहट के इरादा के एकाग्रता से नजरअंदाज कर दिहल आ फेर कंकाल बनके अपना बिगड़त चेहरा पर मौत के झुर्रियन के गँवे-गँवे गहिरात देखल. एहिजा त लिखल मुश्किल भइल बा, ई बह‍िन जवन झेलले होखीहन सँ ओकरा के महसूस कर सकल शायद हमनी में से केहू खातिर नामुमकिन बा.\nआ एह बेतरत जिनिगी आ बेवजह मौत के जिम्मेदार बानी सँ हमनी का – हमनी का जे एतना खुदगर्ज हो चुकल बानी सँ कि हमनी का लगे केहू खातिर वक्त हइये नइखे.\nआज 80 के दशक के ओह गाना के मुखड़ा होखल चाहीं… ‘सीने में जलन आंखों में तूफ़ान-सा क्यूं है. इस शहर में हर शख़्स इतना खुदगर्ज सा क्यूं है.’


There is an uproar in Mumbai due to rain but peace in Kolkata while situation is same Bhojpuri: मुंबई में “बाढ़” के हल्ला आ कोलकाता में शांति, आखिर काहें? – News18 Hindi\nBhojpuri: मुंबई में “बाढ़” के हल्ला आ कोलकाता में शांति, आखिर काहें?\nमुंबई में अगर एक-दू दिन भी बारिश हो जाला त पूरा देश में हो-हल्ला मच जाला, लेकिन कोलकाता में अइसन हालात होखे ला त कवनो खबर ना बन पावे ला. लोग भी शांत रहेला, काहें से कि कोलकाता के लोग जानता कि ई बाढ़ 24 घंटा के भीतर गायब हो जाई.\nLast Updated : July 28, 2021, 15:57 IST\nकोलकाता के बारे में कहाउत ह कि एइजा मुसरियो पेशाब क देले त सड़क पर ठेहुना भर पानी हो जाला. आ मुंबई के बारे में कहाला कि दिल्ली के साल भर के बरखा आ मुंबई पांच दिन के बरखा एके बराबर हो जाला. त ए दूनो कहाउत में अतिश्योक्ति अलंकार के रस बा. त ऊ कहाउते का कहाई कि जेकरा में अतिश्योक्ति अलंकार के रस ना होखे. रउवां सब जानते बानी कि अतिश्योक्ति अलंकार के बिसेसता ह कि ऊ बिषय के मैग्नीफाई क देला. बाकिर मुंबई के हाल बिसेस बा.\nओइजा जब बरखा का बाद सड़क, रेल लाइन आ मोटे में कहीं त पूरा महानगर पानी में छाती भर डूब जाला आ लोग ऊभ- चूभ होखे लागेला. त मुंबई आ कोलकाता दूनो महानगरन के सड़क बरखा भइला पर बढ़िया जाली सन. बाकिर ढेर हल्ला मुंबईए के होला. जहां देखीं, तहें मुंबई महानगर के हलचल ठप होखे के खबर आवता. आ कोलकाता के लोग शांत रहेला. कहीं हल्ला- गुल्ला ना. कोलकाता के लोग जानता कि ई बाढ़ 24 घंटा के भीतर गायब हो जाई. तलेले दुख सहि लेबे के बा. बाकिर मुंबई त माया नगरी ह. ओकरा के आर्थिक राजधानी कहल जाला. ग्लैमर आ अर्थ के जहां मेल होई ओइजा के कौनो गतिविधि हल्ला के कारण बन जाई.\nकोलकाता के लोग जानता कि हल्ला कइला से बढ़िया बा कि पानी उतरे के इंतजार क लिहल जाउ. आंकड़ा कहतारे सन कि मुंबई में ड्रेनेज सिस्टम बहुते पुरान बा. एतना पुरान कि करीब 25 मिलीमीटर पानी प्रति घंटा निकल सकेला, जबकि भारी बरखा भइला पर ज़रूरत परेला कि 993 मिलीमीटर प्रतिघंटा पानी निकलो. त पानी जब ओह स्पीड से ना निकली त चारो ओर पानी- पानी होई आ बाढ़ के रूप लेली. रोड पर जे बा, ऊ ओइजे फंसल रहि जाला. चाहे कार में होखे, चाहे मोटरसाइकिल में, चाहे बस में होखे, चाहे ट्रक में. महाराष्ट्र के बिसेसज्ञ कहेला लोग कि पूरा ड्रेनेज सिस्टम के बदल देबे के परी. एकर खर्चा अरब में आई. प्रशासन एकरा पर मंथन करत होखी. त एगो रिपोर्ट कहतिया कि उत्तरी मुंबई - बांद्रा आ कुर्ला के आसपास के इलाकन में बेतरतीब विकास भइल बा. एइजा बड़े बड़े बिल्डिंग बिना उचित ड्रेनेज सिस्टम के बनावल बाड़ी सन. बिल्डिंग बनावे के पहिले पानी के निकास के कौनो प्लानिंग नइखे भइल.\nखबर बा कि 1990 के दशक में तत्कालीन भारत सरकार के पर्यावरण मंत्रालय के बता दिहल रहे कि बांद्रा कुर्ला कांप्लेक्स के मंज़ूरी दिहला पर भविष्य में कई गो प्राकृतिक विपदा आ सकेली सन. बाकिर के सुनता. बर्तमान देख, भविष्य के देखता. बस बेतरतीब निर्माण भइल आ बाढ़ अउरी बिकराल रूप ले लिहलस. बिसेसज्ञ लोग ईहो कहता कि जनसंख्या त बेहिसाब बढ़ल बाकिर ड्रेनेज सिस्टम ऊहे रहल. जनसंख्या बढ़ी त पानी के इस्तेमाल करे वाला आ कचरा उत्पन्न करे वाला लोगन के संख्या आटोमेटिक बढ़ी. एकर प्रभाव निकासी व्यवस्था पर भी परी. सोशल मीडिया के आ गइला से कई गो नोकसान बा त फयदो बा. फायदा ई बा कि गड़बड़ी वाला जगहन पर आम आदमी वीडियो बना देता. सोशल मीडिया पर अइसन फोटो के भरमार बा, जौना में मुंबई के नाला, नाली आ गली प्लास्टिक कचरा से भरल बा. प्लास्टिक अउरी ड्रेनेज सिस्टम के जाम करता.\nअब कोलकाता के हाल पर आईं. कोलकाता समुद्र तल से 20 फीट ऊपर बा. कोलकाता पहिले कलकत्ता रहल ह. त सन 1911 ले, कलकत्ता देश के राजधानी रहल ह. ओकरा बाद राजधानी दिल्ली हो गइल. अंग्रेज देश के एह तत्कालीन राजधानी के ड्रेनेज सिस्टम बड़ा दुरुस्त बना दिहले सन. बाकिर सन 1930 के बाद कलकत्ता के तेजी से विस्तार होखे लागल. जनसंख्या के दबाव आ बेतरतीब बिल्डिंग बने लगली सन. बिल्डिंग बनावे के जौन बेसिक रूल/नियम रहले सन ओकरा के तूरि के मनमाना निर्माण भइल. कलकत्ता में ड्रेनेज/निकासी खातिर “खाल” (नहर) प्रणाली रहल ह. अबो कई जगह बा. टाली नाला (सन 1777 में बनल), सर्कुलर कैनाल के निर्माण पानी के निकासिए खातिर भइल रहे. अंडरग्राउंड सीवर सिस्टम भी बड़ा दुरुस्त रहे.\nकचरा के जौन समस्या मुंबई में बा, ठीक ऊहे कोलकाता में बा. एइजो प्लास्टिक के थैली के अंधाधुंध प्रयोग नाला- नाली जाम क देतारी सन. कौनो कचरा फेंके के बा, त कतने लोग नालिए में फेंकि देता. ई नइखे सोचत कि नाली जाम हो जाई. नाली कचरा फेंके खातिर ना ह. त कोलकाता में भी पुरान आ दुरुस्त ड्रेनेज सिस्टम के कचरा आ अवैज्ञानिक ढंग से बनल बिल्डिंग चुनौती देबे खातिर तेयार रहेली सन. ई कहाउत पुरान ह कि कोलकाता में चुहिया पेसाब क देले त ठेहुना भर पानी भरि जाला. त मान लीं कि एगो बिल्डिंग ड्रेनेज सिस्टम के बायकाट कके बनि गइल, त ऊहे बिल्डिंग काफी बिया सड़क पर पानी जमा क देबे खातिर. जब कोलकाता में बरखा होला त कुछ इलाका अइसन बाड़े सन जहां पानी के जमाव होखबे करी. जइसे महात्मा गांधी रोड, मुक्ताराम बाबू स्ट्रीट, सेंट्रल एवेन्यू, ठनठनिया, बेहला, कालीघाट, मटियाब्रुज, टालीगंज, उल्टाडांगा वगैरह इलाकन के सड़क पर जदि जम के बरखा हो गइल त पानी लगबे करी. रउरा जूता- मोजा खोलि के आपन पैंट ऊपर चढ़ा के पानी हेलत गते- गते चलहीं के परी.\nकोलकाता के विडंबना ई बा कि जबे बंगाल के खाड़ी में निम्न दबाव पैदा भइल, जोरदार बरखा शुरू हो जाला. जोर के हवा बहे शुरू हो जाला. बाकिर पानी लागो चाहे तूफान आओ, कोलकाता के लोग शांत रहेले. जानेले कि ई आपदा अल्प काल खातिर आइल बा. अगिला दिन तक ले ठीक हो जाई. बाकिर मुंबई में तनी पानी लागि जाउ आ तब देखीं. लागेला कि देश भर में हल्ला हो गइल. त देखल जाउ त मुंबई के बाढ़, बाढ़ ह आ कोलकाता के बाढ़ कुछु ना. हालांकि मुंबई के तुलना में कोलकाता अभियो सहज आ करुणामय बा. एकर वजह ई बा कि कोलकाता में मनुष्यता के तत्व अभी बांचल बा. हालांकि धीरे- धीरे ई तत्व गायब हो रहल बा. फिर भी बांचल बा. कबले बांची, कहल ना जा सकेला. (विनय बिहारी सिंह वरिष्ठ स्तंभकार हैं. यह उनके निजी विचार हैं.)


‘जान तेरे नाम’ रिकार्ड बिजनेस कइलसि – Anjoria\nभोजपुरी के टॉप निर्माता-निर्देशक रामाकांत प्रसाद आ नयका सुपरस्टार खेसारीलाल यादव के हालही में रिलीज फिलिम ‘जान तेरे नाम’ पूरा बिहार में रिकार्ड बिजनेसे करत बिया. पहिलके हफ्ता में ई फिलिम बिहार से 60 लाख से अधिका बिटोरलसि. हाजीपुर, मोतीहारी, आरा, बक्सर, छपरा समेत दो दर्जन सेंटर के सगरी पुरान रिकार्ड ध्वस्त हो गइल बा.\nरामाकांत प्रसाद एहसे पहिले भोजुपरी बॉक्स ऑफिस पर 8 गो सुपरहिट फिल्में दे चुकल बाड़न आ ‘‘जान तेरे नाम’’ उनुकर नउवीं हिट फिल्म हवे. ट्रेड पंडितन के कहना बा कि ‘जान तेरे नाम’ भोजपुरी के रिकार्ड व्यवसाय करे वाली फिलिम हो गइल. एहमें विराज भट्ट, तनु श्री आ प्रिया शर्मा वगैरह कलाकार काम कइले बाड़न


टटका खबर पर बियफे 11 जनवरी 2018 के कुछ खास खबर\nवाराणसी में बियफे का दिने देश के प्रधानमंत्री रहल लाल बहादुर शास्त्री के पुण्यतिथि पर अनेके कार्यक्रम आयोजित कइल गइल. एगो समारोह उनुका पैतृक निवास रामनगर में आयोजित भइल. राज्यपाल राम नाईक आ मुख्यमंत्री योगी आदित्यनाथ लखनऊ के लाल बहादुर शास्त्री भवन में आयोजित समारोह में शामिल भइनी आ आपन पुष्पांजलि अर्पित कइनी. योगी जी कहनी कि शास्त्री जी के सादगी आ सत्यनिष्ठा का राह पर हमनियो के चले के चाहीं.\nभोट पावे का मकसद से गुजरात में मंदिरे मंदिरे मूड़ी पटके वाला राहुल गाँधी के गोल के गिनल चुनल मुख्यमंत्रियन में शामिल कर्नाटक के मुख्यमंत्री सिद्धारमैया फेरु से हिन्दू आतंकवाद के जुमला उछालत अपना गैर हिन्दू वोट बैंक के पटावे के कोशिश में लाग गइल बाड़न. सिद्धारमैया के कहना बा कि भाजपा आ संघ देश में हिन्दू आतंकवाद पसारे के काम करत बाड़ें. सिद्धारमैया ते एह बयान का खिलाफ भाजपा अब कर्नाटक में करे लागल बिया. गुजरात चुनाव में मोदी के नीच कहला जइसने मुद्दा कांग्रेस भाजपा के परोस दीहले बिया.\nसाल 1984 के सिक्ख नरसंहार वाला दंगन के 186 मामिलन के जाँच खातिर सुप्रीम कोर्ट अब एगो स्पेशल जाँच दल बना दिहले बिया. दुख के बात बा कि भाजपा का लरकार का बावजूद एह मामिलन के जाँच में तेजी ना आ सकल.\nभारतीय अंतरिक्ष अनुसंधान संगठन -इसरो शुक का दिने कार्टोसैट दो श्रृंखला के एगो उपग्रह अंतरिक्ष में भेजे वाला बा. शुक का सबेरे साढ़े नौ बजे एकरा के आंध्र प्रदेश में श्रीहरिकोटा से प्रक्षेपित कइल जाई. एह दौरान एहसे कनाडा, फिनलैंड, फ्रांस, दक्षिण कोरिया, ब्रिटेन आउर अमेरिका के कुल 28 गो छोट छोट उपग्रहो छोड़ल जाई. भारते के आपन दू गो उपग्रह छोड़ाए वाला बा. कार्टोसैट-2 उपग्रह पांच बरीस ले काम करी.\nयूपी के बाराबंकी जिला में जहरीला शराब पियला का बाद एक दर्जन लोग के मौत हो गइल बा. सरकार सरे वालन का परिवार के दू दू लाख रुपिया के सहोयता देबे के एलान कइले बिया.\nवीर बहादुर सिंह पूर्वांचल विश्वविद्यालय, जौनपुर में शुक का दिने स्वामी विवेकानंद जयंती का मौका पर होखत समारोह में मुख्यमंत्री योगी आदित्यनाथ मुख्य अतिथि रहब.\nजौनपुर के मुंगरा बादशाहपुर इलाका से एसटीएफ एगो अपराधी के गिरफ्तार कइलसि जवन रुपिया ले के दोसरा के खून करत रहुवे.\nपंजाब के मोहाली में दू महीना पहिले एगो नवहिन से बलात्कार आ ओकर खून क के भागल कुकर्मी के बेतिया से गिरफ्तार कर लिहलसि बिहार पुलिस.\nखराब मौसम का चलते गोरखपुर ना आ सकल राज्यपाल राम नाईक लखनऊए से मोबाइल का जरिए महोत्सव के उद्घाटन करे के एलान कइनी. पहिला बेर राज्य लरकार एह बेर गोरखपुर महोत्सव के आयोजन कइले बिया. यूपी के मुख्यमंत्री रहल सपा अध्यक्ष अखिलेश यादव चुनौती दिहले बाड़न कि मुख्यमंत्री योगी जो एकरा के सैफई महोत्सव से बढ़िया से आयोजित क के देखा देसु. टाद करीं कि सपा सरकार का समय सैफई में सरकारी धन के लुटावल बालीवुड के हीरो हीरोइनन के नाच करावल जात रहुवे. तय बा कि वइसन नगई एह सरकार से होइए ना सकी.\nमिर्जापुर के विंध्याचल इलाका के कंतित मोहल्ला में नइहर में रहत एगो औरत के मौत आगि में जरला से हो गइल. आगि कइसे लागल एकर जाँच करत बिया पुलिस.\nबस्ती के छावनी इलाका में भइल एगो सड़क हादसा में दुबौलिया इलाका के महादेवा के रहे वाला मोटरसाइकिल सवार के मौत हो गइल.\nबाहुबली विधायक मुख्तार अंसारी के बियफे का दिने संजय गांधी आयुर्विज्ञान संस्थान से फेरु बाँदा ताल ला डिस्चार्ज क दीहल गइल बा. एक दिन पहिले सीना में दर्द का शिकायत प मरद मेहरारु दुनु जने के एहिजा भरती करावल गइल रहुवे.\nचारा चोर लालू प्रसाद यादव के कम सजा देबे के पैरवी करे के आरोप जालौन के जिलाधिकारी मन्नान अख्तर पर लगावल गइळ बा. सरकार एह आरोप के जोँच करावत बिया.\nबलिया के सुखपुरा इलाका में नोनिया छपरा गाँव में जमीन के झगड़ा ले के एगो बूढ़ के लाठी से पीटत जोन ले लीहल गइल.\nवाराणसी के भेलूपुर इलाका में दुर्गाकुण्ड का लगे शराब के नशा में धुत्त हो के फूहड़ डांस करत आठ गो अधउघार नवहिनियन समेत 32 लोग के पुलिस गिरफ्तार क लिहलसि.


शहनाई के शहंशाह ‘भारत रत्न’ बिस्मिल्लाह खा – Hum Bhojpuria\nशहनाई के शहंशाह ‘भारत रत्न’ बिस्मिल्लाह खा\nशहनाई के शहंशाह 'भारत रत्न' बिस्मिल्लाह खा\nTags: #MahendarMisir , #मारीशस मारीशस_के_पीएम , AnirudhJagannath , BhojpuriGeet , BismillahKhan , Chaita , PM_Of_Mauritius , UstadBismillah Khan , भोजपुरीचैती , भोजपुरीपढ़ाईं , भोजपुरीपढ़ीं , मैना\nजयंती विशेषः जन्म : 21 मार्च, 1916\nमृत्यु : 21 अगस्त, 2006\nलेखक : डॉ. सुनील कुमार पाठक\nबिहार के सपूत बिस्मिल्लाह खां के जन्म बक्सर जिला के डुमरांव के पटवा टोली में भइल रहे। साहित्य, संगीत आउर कला के भरपूर सम्मान आ राज्याश्रय प्रदान करेवाला डुमरांव के महाराज बिस्मिल्लाह खां के परदादा जनाब पीरबक्श के बनारस से बोला के अपना इहां भरपूर आदर-भाव से सत्कार कइले रहनी। जनाब पीर बक्श के बेटा रसूल बक्श आ रसूल बक्श के बेटा पैगम्बर बक्श ऊर्फ बचई मियां रहनी (जेकर लाड़ला बिस्मिल्लाह खां 'शहनाई के शहंशाह' के नाम से पूरा दुनिया में मशहूर भइनी।)\nबिस्मिल्लाह खां के तीन पीढ़ी डुमरांवे में रहल रहे। बिस्मिल्लाह जी जब से होश सम्हरनी, तब से भारतीय संगीत के सबसे प्राचीन आ लोकप्रिय वाद्ययंत्र शहनाई के तरफ उहां के झुकाव रहल। बाद में तऽ ई अनुराग एतना ले बढ़ गइल कि शहनाई आ बिस्मिल्लाह साहेब दूनू एक दोसरा के पर्याय हो गइले।\nबिस्मिल्लाह साहेब के पिताजी पैगम्बरो साहेब के शहनाई-वादन के उस्ताद मानल जात रहे। सांच पूछल जाव तऽ 'शहनाई' बिस्मिल्लाह खां के विरासत में मिलल रहे उनकर दादा अउर परदादा भी शहनाई के उस्ताद रहनी। ना खाली ददहर के खानदान बलुक मामा विलायत हुसैन आ छोटका मामा अली बक्श साहेब से शहनाई-वादन के गुर बिस्मिल्लाह खां भरपूर सिखले रहनी। दूनू मामा लोग जब रियाज करे बइठे, तऽ बालक बिस्मिल्लाह बड़ा प्रेम से बइठ के उहां सबके सुनस-गुनस आ मोका पा के खुदो शहनाई के होठ से सटा लेस।\nअपना बाबूजी के आपन प्रेरणा-स्रोत स्वीकारे वाला बिस्मिल्लाह खां जी अपना छोटका मामू अली बक्श साहेब से शहनाई-वादन के शिक्षा लेले रहनी। अपना ममहर बनारस में शहनाई के विधिवत सब गुर सीखेवाला बिस्मिल्लाह साहेब बहुत कमे उमिर में संगीत समारोहन के सिंगार बन गइल रहनी। ठुमरी, कजरी, चइती आ ना जाने केतना-केतना धुन में महारथ हासिल क के, उहां के हर महफिल के बादशाहियत हासिल कऽ लेबे में माहिर हो गइल रहनी। बचपने में ख्याल गायकी आ अउरो कइगो रागन पऽ उहां के बढि़या पकड़ बन गइल रहे।\nशुरुआतिये दौर में ढेर नाम आ जश कमइला के बावजूदो उहां के विदेश-दौरा पर जाये के कवनो उत्सुकता ना रहत रहे। हवाई यात्रा से उहां के काफी घबरात रहनी। 1965 में लंदन जा के कार्यक्रम देवे के जब उहां के नेवता मिलल तऽ आपन यात्रा टाले के खेयाल से उहां के एगो शर्त रख दीहनी कि 'हम तबे जायेब जब हमार सगरी समाजी लोग जाई।' 1966 ई. में दोबारा नेवता आइल आ ई बतावल गइल कि सगरी शर्त माने खातिर आयोजक तइयार बाड़न, तब उहां के आपन मन-मिजाज हार-पाछ के बनवनी। उहां के सब समाजी संगे मक्का-मदीना घुमावल गइल आ फेरू उहां के एडिनबर्ग सबकरा साथे पहुंचनी। ओजवा के संगीत-समारोह में बिस्मिल्लाह खां के शहनाई-वादन के जादू सिर चढि़ के बोलल आ उहां के ओजवा के अखबारन के सुर्खी बन गइनी। बाद में खां साहेब जहाज से अमेरिको गइनी आ अपना प्रतिष्ठा के पताका लहरा के लवटनी। एक बेर अहस खुल गइला के बाद तऽ लगातार बिदेशन से उहां के बोलावा आवे लागल आ ओजवा जा के बिस्मिल्लाह खां भारतीय संगीत आ अपना 'शहनाई-वादन' के काफी लोकप्रिय बना दिहनी।\nबिस्मिल्लाह जी वचन के पक्का आ ईमानदार आदमी रहनी। जेतना बड़ कलाकार ओतने बड़ आ सच्चा इंसान। एचएमवी कम्पनी के एगो अधिकारी श्री जीएन जोशी आपन एगो किताब -'डाऊन मेलोडी लेन'(1984) में लिखलें बाड़न कि 'मुम्बई में अप्रैल महीना में एगो बड़हन संगीत समारोह हर साल होत रहे। बिस्मिल्लाह जी ओकर उद्घाटन करत रहनी। ओही दौरान कम्पनी खातिर रिकॉर्डिंग करावे के हम निहोरा कइनी। कार्यक्रम शनिचर के शुरू होखे वाला रहे। हमनी के एक दिन पहिले शुक्रवार के रिकॉर्डिंग के दिन रोपनी जा। शुक्रवार के जुम्मा के नमाज के चलते उस्ताद बिस्मिल्लाह खां तय कइनी कि रिकॉर्डिंग सबेरे 8:30 बजे से होई। उहां के अपना वचन के मोताबिक सबेरे ठीक 8:15 बजे स्टूडियो पहुंच गइनी। आंख पर करिया चश्मा पेन्हले आइल रहनी। हम पूछनी कि करिया चश्मा काहे चढ़वले बानी? बोलनी -रियाज में तनिका देरी हो गइल रात। आंख गड़त बिया। एही से लगा लेले बानी। हम कहनी- 'रउरा ना आवे के चाहत रहल हटे तब।' उहां के जवाब प्रेरणादायी रहे-'हम रउरा के वचन दे दिहले रहनी। हम ई ना सुने के चाहीले कि केहू कहो कि उस्ताद कहके ना अइले। वादाखिलाफी के आरोप हमरा से बर्दाश्त ना हो सकेला।' बिस्मिल्लाह साहेब के अइसन विचार एह बेरा के ओह कलाकारन के माथा ठनकावे खातिर काफी बा जे करार ना निभावल अपना महानता के पैमाना मान लेत बा लोग।\nबिस्मिल्लाह खां के भोजपुरी संस्कृति, भाषा आ भोजपुरिआ लोग से बड़ा लगाव रहे। भोजपुरी कजरी, पूरबी, ठुमरी आ अउरो कइगो धुन पऽ आधारित गीतन के पूरा दुनिया में उहां के बेहद लोकप्रिय बनवनी। भोजपुरी लोकगीतन आ संस्कार गीतन के शहनाई पऽ सुना के उहां के जन-मानस के खूब रिझवनी। हिन्दी-भोजपुरी फिल्मन में उहां के शहनाई-वादन सिने-जगत में खूब नाम कमइलस।\nबिस्मिल्लाह खां के डुमरांव के पटवा टोली स्थित पैतृक निवास के 'स्मारक' के रूप में विकसित करे के दिशा में सरकार के ठोस कदम जल्दिये उठावे के चाहीं, ताकि उहां के स्मृति के सहेजल जा सके आ बिहार के एह सपूत के ईयाद में सरधा के फ़ूल हर साल चढ़ावल जा सके।\n(लेखक के कई गो किताब छप चुकल बा, जवना में कविता का सर्वनाम कविता संग्रह 2- उमड़े निबन्ध मेघ निबंध संग्रह प्रमुख बा।)\n« ‘हमार काशी आ गंगा ले आ दऽ, अमेरिके में बस जाइब’राउर पाती »